title: St1 Renewable Energy

text: Marraskuussa 2010 kerrottiin, että St1 aikoo laajentaa etanolia 85 prosenttia sisältävän RE85-bensiinin myynnin pääkaupunkiseudulta koko maahan. Yritys uskoi RE85-polttoainetta käyttämään kykenevien flexifuel -moottoreiden yleistyvän nopeasti. Elokuussa 2014 RE85-polttoainetta myytiin 47 St1- ja Shell-asemalla.


title: St1 Renewable Energy

text: Kesällä 2015 St1 Biofuels toimitti North European Bio Tech -yritykselle (NEB) etanolin tuotantolaitoksen Göteborgin Ruotsiin. Etanolix®-laitoksessa tehdään bioetanolia muun muassa lähialueen leipomoteollisuuden jätteistä. Laitoksen tuotantokapasiteetti, noin 5 miljoonaa litraa etanolia vuodessa on vuokrattu North European Oil Trade-yritykselle (NEOT).


title: St1 Renewable Energy

text: St1 Biofuels on suunnittelemassa NEB:in sahanpurua hyödyntävää etanolitehdasta Kajaaniin. Vuonna 2016 aloittavan tehtaan tuotantokapasiteetiksi on suunniteltu 10 miljoonaa litraa vuodessa. Prosessin sivutuotteena syntyy merkittävä määrä puusta erotettua ligniiniä, jota voidaan hyödyntää höyryn tuotantoon. Höyryä tarvitaan etanolituotantoon, mutta ylijäävällä osalla (noin 67 %) tuotetaan sähköä ja lämpöä yleiseen käyttöön. Tulevaisuudessa ligniinillä voidaan korvata kivihiiltä tai siitä voidaan tehdä muovin kaltaista ainetta. St1 etsii Suomesta paikkaa 3–5 sahanpurua hyödyntävälle etanolitehtaalle. Se haluaa rakentaa ne yhteistyössä sijoittajien kanssa, joilla on hankkeeseen luontainen ja pitkäaikainen teollinen sijoitusintressi.


title: St1 Renewable Energy

text:
Alkuvuonna 2017 St1 ja thaimaalainen Ubon Bio Ethanol solmivat aiesopimuksen, jonka tavoitteena on pilotoida jätepohjaisen bioetanolin valmistusta Thaimaassa, joka on edelläkävijä uusiutuvan energian käytössä. Pilotin jälkeen yhtiöt perustavat mahdollisesti yhteisyrityksen etanolintuotantoon. Tuotannossa käytetään kassava- eli maniokkijätettä, jota syntyy Thaimaan suurimmilla tärkkelystehtailla huomattavia määriä. Jäte on käytännössä kuitumassaa, josta on hankala erottaa siihen sitoutunatta tärkkelystä. St1 uskoo selvittävänsä haasteet käyttämänsä Cellunolix-teknologian avulla ja toivoo avaavansa Thaimaassa jopa 20 Etanolix-tehdasta, joissa voisi tuottaa vuosittain yhteensä 400 miljoonaa litraa etanolia.
Vuonna 2017 yhtiön liikevaihdosta 52% tuli Ruotsista, 26% Norjasta ja 22% Suomesta. Konsernin liikevoitto oli 263 miljoonaa euroa ja sijoitetun pääoman tuottoprosentti 30.


title: St1 Renewable Energy

text: Kesällä 2017 yritys muutti nimensä, St1 Biofuels Oy:stä tuli St1 Renewable Energy.


title: St1 Renewable Energy

text: St1:n kassavajätettä hyödyntävä pilottituotantolaitos Thaimaan Ubon Ratchathanissa valmistui keväällä 2018. Kaupallinen tuotantolaitos voidaan rakentaa, kunhan laitosta on ensin testattu vuoden verran eri tärkkelystuotantolaitoksissa. Pilotilla kerätään tietoa erilaisista tuotantoympäristöistä ja -olosuhteista sekä kausivaihteluista.


title: St1 Renewable Energy

text: Keväällä 2018 kerrottiin, että St1 ja Ruotsin suurimpiin metsäyhtiöihin kuuluva SCA alkavat kehittää laajamittaista mäntyöljypohjaista polttoainetuotantoa St1:n jalostamolla Göteborgissa. Tarkoitus on valmistaa vuosittain noin 100 000 tonnia mäntyöljystä valmistettua uusiutuvaa polttonestettä. Uuden laitoksen arvioidaan maksavan noin 50 miljoonaa euroa ja sen toiminta alkanee vuonna 2021. Mäntyöljy saadaan SCA:n tehtailta Östrandista, Obbolasta ja Munksundista saatavan havusellun tuotannon sivutuotteena. Kumppanuuden avulla St1 varmistaa uusiutuvan polttoaineen tuotannossa tarvittavan raaka-aineen saannin voidakseen vastata pohjoismaiden kunnianhimoisiin ilmastotavoitteisiin vuoteen 2030 mennessä.


title: St1 Renewable Energy

text: St1 Renewable Energy tutkii ja kehittää bioetanolin valmistusprosessia hyödyntäen erilaisia jäte- ja tähdepohjaisia raaka-aineita. Se on rekisteröinyt tavaramerkeiksi kehittämiään prosesseja:


title: Hambye

text: Hambye on kunta Ranskassa Manchen departementissa Normandian alueella. Kunnan tärkein nähtävyys on sen 1100-luvulta peräisin oleva benediktiiläisluostari "Abbaye de Hambye". Se on nimetty historialliseksi monumentiksi ja se on yksi parhaiten säilyneitä keskiaikaisia luostareita Normandiassa.


title: Chōkai (1931)

text: Chōkai () oli keisarillisen Japanin laivaston vuonna 1932 palvelukseenotettu Takao-luokan raskas risteilijä toisessa maailmansodassa.


title: Chōkai (1931)

text: Alus tilattiin Mitsubishin Nagasakin telakalta ja sen köli laskettiin 26. maaliskuuta 1928. Alus laskettiin vesille 5. huhtikuuta 1931 ja se otettiin palvelukseen 30. kesäkuuta 1932.


title: Hehkuu

text: "Hehkuu" on suomalaisen rap-duo JVG:n single, joka julkaistiin 13. toukokuuta 2016. Kappaleen ovat tehneet duon jäsenet Jare ja VilleGalle sekä Antti Riihimäki ja Teemu Brunila. Kappaleen julkaisivat PME Records ja Warner Music Finland.


title: Hehkuu

text: Iltalehti kuvaili kappaletta "ehkä yhtyeen uran rauhallisimmaksi, hempeäksi tunnelmointikappaleeksi". VilleGalle vahvisti kappaleen julkaisun yhteydessä, että kertosäkeen laulaa kappaleen tekemiseenkin osallistunut Teemu Brunila. Brunila oli ollut tekemässä myös duon aiempia hittejä "Tarkenee" ja "Paluu tulevaisuuteen", ja häntä oli epäilty kappaleiden kertosäkeiden laulajaksi, mutta tätä ei ollut aiemmin virallisesti vahvistettu.


title: Hehkuu

text: Suomen virallisella listalla "Hehkuu" nousi suoraan kärkipaikalle sekä single- että latauslistalla viikolla 20/2016.


title: Ning Hai -luokka

text: Ning Hai -luokka oli Kiinan laivaston kahden aluksen muodostama kevyt risteilijäluokka.


title: Ning Hai -luokka

text: Alukset olivat japanilaisten suunnittelemia. Ne olivat hyvin aseistettuja, mutta heikosti suojattuja ja suhteellisen hitaita. Lukuun ottamatta kantta ja torneja, joissa oli tuuman panssarointi, aluksen suojana oli ainoastaan konehuoneiden luodinkestäviksi tehdyt seinät.


title: William ja Ester Otsakorven Säätiö

text: William ja Ester Otsakorven Säätiö on vuonna 1928 Viipurissa perustettu pienyrittäjiä ja ammattiin opiskelevia tukeva apurahasäätiö. Säätiö toimii Kymenlaakson, Etelä- ja Pohjois-Karjalan alueella.


title: William ja Ester Otsakorven Säätiö

text: Säätiön perustivat William Otsakorpi ja Ester Otsakorpi,


title: William ja Ester Otsakorven Säätiö

text: William ja Ester Otsakorpi olivat jo vuonna 1926 tehneet päätöksen lahjoittaa Karamellitehdas Oy Siriuksen vuosittainen voitto (tai ainakin 100 000 mk vuosittain) karjalaiselle sivistystyölle. He olivat myös päättäneet perustaa rahaston pienikorkoisten lainojen myöntämiseksi yrittäjille ja opiskelijoille, mutta eivät ehtineet suunnitelmaansa toteuttaa. Miehensä kuoltua Ester Otsakorpi perusti pariskunnan nimeä kantavan säätiön 11.12.1928 allekirjoittamallaan säädekirjalla.


title: William ja Ester Otsakorven Säätiö

text: Säätiön tarkoituksena oli säädekirjan mukaan "edistää ja tukea Karjalan, pääasiallisesti Kannaksen ja Raja-Karjalan suomalaisten pientilallisten ja pienteollisuuden harjoittajien pyrkimyksiä heidän taloudellisen ja henkisen asemansa kohottamiseksi sekä samassa tarkoituksessa avustaa maintuilta seuduilta kotoisinolevia ja siellä asuvia suomalaisia miehiä ja naisia pääsemään osallisiksi tietopuolisesta ja ammatillisesta sivistyksestä maanviljelys-, kotitalous- ja puutarhakouluissa, alemmissa ja keskiammattikouluissa ynnä valmistaa tällaisen sivistyksen jo saaneille tilaisuuden ammatillisiin opintomatkoihin niin kotimaassa kuin ulkomaillakin".


title: William ja Ester Otsakorven Säätiö

text: Säätiön omaisuudeksi luovutettiin mm. viisi kaupunkikiinteistöä ja kaksi maatilaa Viipurissa, Kuokkalan höyrysaha Kivennavalla sijaitsevine tiloineen, Karamellitehdas Siriuksen, Kansalli-Osake-Pankin, Savo-Karjalan Osakepankin ja Suomen Sokerin osakkeita.


title: William ja Ester Otsakorven Säätiö

text: Ensimmäisinä vuosikymmeninä säätiön toiminta oli pientä. Lainoja myönnettiin opiskelijoille ja pienyrittäjille. Sotavuodet, Karjalan menetys ja sen mukana myös säätiöllä Viipurissa olleiden kiinteistöjen menettäminen, vaikeuttivat säätiön toimintaa. Pitkäjännitteisen sijoitustoiminnan myötä säätiön varallisuus on kuitenkin kasvanut. Varallisuuden kasvun ja opintolainojen valtiontakauksen myötä säätiö alkoi myöntää lainojen lisäksi apurahoja. Lainoja myönnetään yhä toiminta-alueen (Kymenlaakso, Etelä- ja Pohjois-Karjala) yrittäjille ja ammattiin opiskeleville. Lisäksi säätiö myöntää ajoittain Otsakorven Säätiön palkinnon menestyneelle yrittäjälle ja on järjestänyt toiminta-alueensa oppilaitoksille laatukilpailuja. Merkittävimmäksi toimintamuodoksi ovat kuitenkin muodostuneet apurahat.


title: William ja Ester Otsakorven Säätiö

text: Apurahoja myönnetään toiminta-alueen ammatiin valmistaville oppilaitoksille - aikuisopistoille, ammattiopistoille ja ammattikorkeakouluille- opetusta kehittäviin hankkeisiin. Alueensa ammattiin opiskeleville säätiö myöntää apurahoja ulkomaisiin harjoitteluihin ja vaihtoihin. Myös opettajille myönnetään apurahoja opetuksen kehittämiseen ja kansainvälistymiseen. Apurahoja myönnetään vuosittain yli miljoonalla eurolla kolmen maakunnan alueelle.


title: William ja Ester Otsakorven Säätiö

text: Säätiöllä on sääntöjensä perusteella valtuuskunta (hallintoneuvosto) ja hallitus sekä virkailija. Säätiön ensimmäiseen valtuuskuntaan kuuluivat rouva Ester Otsakorpi, pankinjohtaja Eero Hyvärinen (pj), maanviljelijä Vilho Hyytiäinen, asessori Kauno Järvinen, kauppias Lennart Karhulaakso, maaherra Arvo Manner, johtaja Aleksander Parviala, johtajatar Hellä Pelkonen, kunnallisneuvos Enok Pusa, pankinjohtaja Hannes Saarinen, varatuomari Vilho Sarkanen ja professori Väinö Seiro. Hallituksen ensimmäisenä puheenjohtajana toimi kouluneuvos Arvo Inkilä, varapuheenjohtajana Ester Otsakorpi, muina jäseninä isännöitsijä Jalmari Ahokas, ja pankinjohtaja Hannes Saarinen.


title: William ja Ester Otsakorven Säätiö

text: Nykyään säätiön valtuuskuntaan kuuluu 12 jäsentä. Puheenjohtaja on oikeustieteen kandidaatti, kauppatieteiden maisteri Tomi Englund, varapuheenjohtaja professori Kai Myrberg, muina jäseninä lääketieteen lisensiaatti Anssi Linnankivi, toimitusjohtaja, kauppatieteiden maisteri Antero Parkkonen, varatuomari Timo Pellikka, rehtori, tekniikan tohtori Anneli Pirttilä, valtiotieteen tohtori Ilmo Pyyhtiä, Marttaliiton hallituksen puheenjohtaja Lea Sairanen, kauppatieteiden maisteri Arno Seiro, lääketieteen tohtori Jaakko Seiro, oikeustieteen tohtori Pekka Timonen ja varatuomari Ilari Äijälä.


title: William ja Ester Otsakorven Säätiö

text: Säätiön hallitukseen kuuluvat varatuomari, kauppaneuvos Risto Kiljunen, filosofian maisteri Eija Karhatsu, toiminnanjohtaja Eija Alhojärvi, maaseutuyrittäjä Eila Piippo ja johtaja Esko Torsti.


title: Coutances

text: Coutances on kunta Ranskassa Manchen departementissa Normandian alueella. Se on alueen hallinnollinen keskus.


title: Coutances

text: Ensimmäisellä vuosisadalla eaa. kaupunki tunnettiin nimellä Cosedia, joka oli Unelles kelttiheimon pääkaupunki. 300-luvulla kaupungin nimeksi tuli Coutances. 400-luvulla kaupunki sai piispanistuimen ja 1200-luvulla rakennettiin nykyinen katedraali. Satavuotisen sodan aikana vuosina 1418-1449 kaupunki oli englantilaisten hallinnassa. 1400- ja 1500-luvuilla alkoi kaupungin käsityöteollisuus ja kauppa vilkastua. Coutancesin ainoa teollisuus oli tekstiilien valmistus vielä Ranskan toisen keisarikunnan aikaan saakka, ja teollisuus alkoi kehittyä kunnolla vasta kun kaupunkiin saatiin ensimmäinen rautatie vuonna 1878. Rautatien myöhäisen valmistumisen takia kaupunkiseutu pysyi kauan maatalousalueena. Toisen maailmansodan pommituksissa 6. – 13. kesäkuuta 1944 kaupungista tuhoutui 60%, mutta kaupunki rakennettiin kuitenkin uudestaan entiselleen.


title: Gaëtan Englebert

text: Gaëtan Englebert (s. 11. kesäkuuta 1976 Liège, Belgia) on belgialainen ammattilaisuransa lopettanut jalkapalloilija. Pelipaikaltaan hän oli keskikenttäpelaaja.


title: Gaëtan Englebert

text: Englebert edusti valtaosan urastaan belgialaista Club Bruggea, jossa hän pelasi yhdeksän kautta ja yhteensä 254 Belgian pääsarjan ottelua. Hän voitti seurassa Belgian-mestaruuden kausina 2002–2003 ja 2004–2005 sekä Belgian cupin kausina 2001–2002, 2003–2004 ja 2006–2007. Englebert pelasi Belgian pääsarjassa lisäksi kaksi kautta ja 66 ottelua Sint-Truidenissa. Belgian alemmilla sarjatasoilla hän edusti Liègeä ja Coxydea. Ulkomailla Englebert pelasi kolmen kauden ajan edustaen Toursia ja Metziä yhteensä 95:ssä Ranskan Ligue 2:n ottelussa.


title: Gaëtan Englebert

text: Belgian maajoukkueessa Englebert pelasi kahdeksan ottelua vuosina 2001–2003 ja yhden vuonna 2006. Hän oli mukana MM-kilpailuissa 2002.


title: Adasaurus

text: Adasaurus (nimen merkitys: "Adan lisko") on sukupuuttoon kuollut, dromaeosaurien heimoon kuulunut teropodi. Se eli myöhäisliitukaudella Campania-vaiheen lopulta varhaiselle Maastrichtian-vaiheelle noin 72–66 miljoonaa vuotta sitten. "Adasaurus" oli lihansyöjä, ja sen fossiileita on löydetty Bajanhongorin provinssissa Mongoliassa sijaitsevasta kuuluisasta Nemegtin muodostelmasta.


title: Adasaurus

text: "Adasauruksen" pituus oli noin 1,8 metriä, korkeus noin puoli metriä ja paino noin 15 kilogrammaa. Muiden dromaeosaurien tapaan "Adasaurus" metsästi toisia eläimiä, melko todennäköisesti muita dinosauruksia. Sillä oli molemmissa jaloissa yksi muita kynsiä suurempi sirppikynsi, joita se käytti ensisijaisesti saaliin tappamisessa haavoittamalla sitä niillä. "Adasauruksella" saattoi olla höyheniä.


title: Adasaurus

text: "Adasauruksesta" ollaan löydetty osittainen kallo sekä kaksi epätäydellistä luurankoa. Paleontologi Rinchen Barsbold löysi fossiileita vuonna 1983 ja nimesi dinosauruksen vielä samana vuonna. "Adasaurus" on saanut nimensä mongolialaisessa mytologiassa esiintyvän pahan hengen Adan mukaan. Lajinimi "mongoliensis" ollaan annettu dinosauruksen löytöpaikan Mongolian mukaan.


title: Adasaurus

text: "Adasaurus" oli läheistä sukua muun muassa "Dromaeosaurukselle" ja "Utahraptorille".


title: St1 Deep Heat

text: St1 Deep Heat on suomalainen energiayhtiö, joka on osa St1 Nordic-konsernia. Se on poraamassa Espooseen kahta geotermistä energiaa hyödyntävää reikää yhteistyössä Fortumin kanssa. Hanke on toteutuessaan Suomen ensimmäinen geotermisellä energialla toimiva teollisen mittakaavan lämpölaitos.


title: St1 Deep Heat

text: Laitoksen kahdesta porattavasta reiästä toinen on porattu, ja jälkimmäisen on tarkoitus valmistua vuoden 2019 loppupuolella.


title: St1 Deep Heat

text: Voimalan tarkoitus on valmistuessaan tuottaa lämpöä Fortumin kaukolämpöverkkoon. Jos pilottiprojekti onnistuu, vastaavaa tekniikkaa voidaan hyödyntää muuallakin Suomessa. Valmistuttuaan geoterminen lämpölaitos ei juuri näy, sillä sen maanpäällinen yksikkö mahtuu tontilla jo olevan lämpökeskuksen sisälle.


title: St1 Deep Heat

text: Tähän asti Fortumin kaukolämpövoimala on käyttänyt energialähteenään venäläistä maakaasua. Kaukolämpöverkkoja on käytössä eri puolella Suomea, Pohjoismaissa sekä muualla Euroopassa ja Pohjois-Amerikassa. Jos prosessista saadaan taloudellisesti kannattavaa, reikiä porataan paljon lisää. Pilottihankkeelle Suomi on hyvä paikka, sillä Suomen kallioperä on niin kova ja kivinen, että jos poraus onnistuu Suomessa, se onnistuu todennäköisesti muuallakin.


title: St1 Deep Heat

text: Marraskuussa 2014 uutisoitiin, että St1 alkaa rakentaa Espooseen Suomen ensimmäistä geotermisellä energialla toimivaa teollisen mittakaavan lämpölaitosta. Tuotantolaitokselle haettiin paikkaa Fortumin lämpölaitoksen alueelta Otaniemestä tai Kivenlahdesta. Toukokuussa 2015 kerrottiin, että poraukset alkavat Otaniemessä. Uutisen mukaan voimalan suunniteltiin olevan tuotannossa helmikuussa 2017. Kaivojen porauksesta vastasi Strada Energy.


title: St1 Deep Heat

text: Reikien tarvittavan syvyyden arvioitiin olevan jotakin kuuden ja kahdeksan kilometrin väliltä, mikä teki laitoksen toteutuksesta haastavan, sillä yhtä syviä reikiä ei vielä maailmasta löytynyt. Työn edetessä paljastui, että 6,4 kilometriä riittää. Pohjalla 121-asteinen vesi on maan pinnalle nostettuna 110-asteista, mikä riittää kaukolämpöverkon tarpeisiin.


title: St1 Deep Heat

text: Hanke on koko paitsi koko St1 Nordic -konsernin suurin investointi myös yksi Suomen uusiutuvan energian kärkihankkeita, jolle Työ- ja elinkeinoministeriö on myöntänyt investointitukea 9,6 miljoonaa euroa vuoteen 2018 mennessä. Tekes taas on antanut 0,9 miljoonaa euroa hankkeeseen liittyvään tieteelliseen tutkimukseen, jonka avulla kehitetään alaan liittyvää osaamista Suomessa. Geolämpövoimaloita on käytössä jo esimerkiksi Ranskassa ja Yhdysvalloissa. Hanke maksaa 70 miljoonaa euroa ja St1:n tavoitteena on kehittää siitä päästötön syvälämpövoimalan konsepti, jota voidaan viedä ulkomaille.


title: St1 Deep Heat

text: St1 Deep Heatin toimitusjohtaja Jari Suominen totesi keväällä 2018, ettei hankkeesta tule koskaan taloudellisesti kannattavaa, vaan sen on tarkoitus olla tuotekehityshanke. Hankkeen avulla saadaan kuitenkin kokemusta ja osaamista, jota voi viedä ulkomaille: kovan kiven poraamista, vesiporaustekniikkaa ja veden virtauksen tutkimista.


title: Kodinhoito

text: Kodinhoito on kodin siisteyden ja perusasioiden toimivuuden ylläpitoa.


title: Kodinhoito

text: Kodinhoitoon kuuluu siivoaminen eli kodin siistiminen roskista, pölystä tai liasta. Siivoamisessa voidaan käyttää apuvälineinä esimerkiksi siivousliinaa, harjaa, moppia tai pölynimuria.


title: John Albert

text: John Albert (s. 19. tammikuuta 1989 Cleveland, Ohio, Yhdysvallat) on yhdysvaltalainen jääkiekkoilija, joka pelaa DEL-joukkue Grizzlys Wolfsburgissa. Albert on pelipaikaltaan keskushyökkääjä, mutta hän osaa pelata myös laidassa. Elite Prospects -sivuston Erik K. Pirin mukaan Albert on kahden suunnan hyökkääjä, jolla on hyvät syöttötaidot ja visio. Piri pitää häntä myös hyvänä karvaajana laidassa pelatessaan ja kertoo Albertin laukauksen lähtevän nopeasti.


title: John Albert

text: Albert aloitti jääkiekkoilun 3-vuotiaana. Hän pelasi kaudella 2004–2005 kotikaupunkinsa joukkueessa Cleveland Jr. Baronsissa. Albert pelasi suurimman osan kaudestaan C-nuorten MWMMEHL-sarjaa, mutta hän esiintyi myös kolmen ottelun verran Baronsin A-nuorten NAHL-joukkueessa. Vuodet 2005–2007 Albert oli Yhdysvaltain maajoukkueen kehitysohjelman mukana ja pelasi mm. NAHL-liigaa.


title: John Albert

text: Atlanta Thrashers varasi Albertin kuudennella kierroksella 175. pelaajana . Vuodet 2007–2011 hän kävi Ohion osavaltionyliopistoa. "Sophomore" -vuotenaan 2008–2009 Albert oli joukkueensa paras syöttäjä ja toiseksi paras pistemies Corey Elkinsin jälkeen tehoilla 11+28=39. Hän jakoi CCHA:n pistepörssin kuudennen sijan Bowling Greenin Dan Sextonin kanssa. Kaudella 2009–2010 Albert oli Ohio Staten kolmanneksi paras pistemies tehoilla 6+24=30. Viimeisellä yliopistokaudellaan 2010–2011 hän nousi joukkueensa kapteeniksi. Albert oli Ohio Staten paras syöttäjä ja hän jakoi joukkueen sisäisen pistepörssin voiton Sergio Somman kanssa tehoilla 12+22=34.


title: John Albert

text: Heinäkuussa 2011 Albert teki vapaana agenttina vuoden mittaisen sopimuksen AHL-joukkue St. John’s IceCapsin kanssa. IceCapsista tuli NHL-seura Winnipeg Jetsin farmijoukkue, kun hänet varannut Atlanta Thrashers myytiin aiemmin samana kesänä Winnipegiin ja vastaavasti myös seuran farmijoukkue vaihtui. Albertin AHL:n tulokaskausi 2011–2012 toi 64 runkosarjaottelussa tehot 9+18=27 ja 15 playoff-ottelussa tehot 3+2=5. Hän jakoi pudotuspeleissä IceCapsin sisäisen tehotilaston voiton Spencer Machacekin kanssa lukemalla +1. Heinäkuussa 2012 Albert teki joukkueen kanssa vuoden mittaisen jatkosopimuksen.


title: John Albert

text: Albert teki heinäkuussa 2013 vuoden mittaisen NHL-sopimuksen Winnipeg Jetsin kanssa. Hän pelasi kauden 2013–2014 suurimmaksi osaksi farmijoukkue IceCapsissa, jonka varakapteeniksi Albert nousi. Hän oli joukkueen paras maalintekijä 28 osumallaan. Albert valittiin 23. helmikuuta 2014 AHL:n viikon pelaajaksi. Hän eteni IceCapsin kanssa aina Calder Cup -finaaleihin saakka, mutta mestaruuden vei kuitenkin Texas Stars otteluvoitoin 4–1. Albert debytoi kauden aikana myös Jetsin NHL-joukkueessa, jossa hän pelasi yhdeksän runkosarjaottelua tehden yhden maalin. Albert teki NHL-debyyttinsä 2. joulukuuta 2013 vieraissa New York Rangersia vastaan. Hän sai ottelussa jääaikaa 8.29 minuuttia. Albert teki myös NHL-uransa ensimmäisen ja toistaiseksi ainoan maalinsa ensimmäisellä laukauksellaan Cam Talbotin taakse ajassa 10.00. Heinäkuussa 2014 hän teki vuoden mittaisen, kaksisuuntaisen ja 585 000 dollarin arvoisen jatkosopimuksen Jetsin kanssa.


title: John Albert

text: Kauden 2014–2015 Albert pelasi kokonaan farmissa St. John's IceCapsin AHL-joukkueessa. Hän oli joukkueen kolmanneksi paras pistemies tehoilla 16+26=42. Syyskuussa 2015 Albert teki vuoden mittaisen AHL-sopimuksen Jetsin uuden farmijoukkueen, Manitoba Moosen kanssa. Hän osallistui samana syksynä kuitenkin myös Jetsin NHL-joukkueen harjoitusleirille. Albert nimettiin kaudeksi 2015–2016 Moosen kapteeniksi.


title: John Albert

text: Kaudeksi 2016–2017 Albert siirtyi vuoden mittaisella sopimuksella SM-liigajoukkue Oulun Kärppiin. Loukkaantumiset pilasivat hänen syyskautensa. Albert loukkaantui jo Kärppien ensimmäisessä harjoitusottelussa, mutta joutui uudelleen viikoiksi sivuun ensimmäisten runkosarjaotteluiden jälkeen syyskuussa. Kuntouduttuaan hän pelasi loppuvuoden lähinnä alemmissa ketjuissa, mutta tammikuussa 2017 Albert nousi Kärppien ykkösketjuun ja alkoi vastata häneen kohdistuneisiin odotuksiin. Albert teki lopulta 42 runkosarjaottelussa tehot 12+12=24. Hän oli Kärppien kolmanneksi paras maalintekijä Mikko Lehtosen kanssa.


title: John Albert

text: Heinäkuussa 2017 Albert teki vuoden mittaisen, kaksisuuntaisen ja 650 000 dollarin arvoisen NHL-sopimuksen Washington Capitalsin kanssa.


title: John Albert

text: Albert pelasi alle 18-vuotiaiden MM-kilpailuissa vuonna 2007, jolloin hän voitti hopeaa. Albert pelasi myös World U-17 Hockey Challengessa vuonna 2006, jolloin hän voitti hopeaa. Albert jakoi Yhdysvaltain sisäisen syöttöpörssin voiton kolmen muun pelaajan kanssa neljällä syöttöpisteellään.


title: Kaidu

text: Kaidu (s. noin 1235 – k. 1301) oli Tšagatain kaanikunnan "de facto" hallitsija vuosina 1269–1301. Hän oli Tšingis-kaanin pojanpojanpoika ja Ögödei-kaanin pojanpoika. Hän soti 30 vuotta Kublai-kaania vastaan, mutta ei onnistunut syöksemään tätä vallasta. Vuonna 1301 Kaidu kärsi tappion Karakorumin lähellä käydyssä taistelussa, ja hänet surmattiin pakomatkan aikana


title: Kaidu

text: Kaidun tytär Khutulun osallistui isänsä mukana taisteluihin ja sai maineen pelottomana soturina. Khutulun on esikuvana lukuisille "Turandot"-tarinoille, joista tunnetuin on Giacomo Puccinin ooppera.


title: Portbail

text: Portbail on kunta Ranskassa Manchen departementissa Normandian alueella. Se sijaitsee Cotentin niemimaalla Englannin kanaalin rannikolla. Kunnan nähtävyyksiä on 1000-luvulla valmistunut kirkko "Notre-Dame de Portbail".


title: Barneville-Carteret

text: Barneville-Carteret on kunta Ranskassa Manchen departementissa Normandian alueella. Se sijaitsee Cotentin niemimaalla Englannin kanaalin rannikolla. Kunta on suosittu merenrantalomakohde, josta tehdään myös risteilyjä rannikon edustalla oleville Kanaalisaarille.


title: Aleksandr Jeremin

text: Aleksandr Mihailovitš Jeremin (, "Jerjomin"; 21. elokuuta 1872 – kesäkuu 1920) oli venäläinen kenraalimajuri, joka toimi Suomen santarmihallituksen viimeisenä päällikkönä vuosina 1913–1917. Hän osallistui toimiin jääkäriliikettä vastaan.


title: Aleksandr Jeremin

text: Jeremin palveli upseerina vuodesta 1891 Venäjän ratsuväessä ja vuodesta 1903 santarmijoukoissa. Hänet ylennettiin 1906 everstiluutnantiksi ja 1908 everstiksi. Hän toimi vuosina 1908–1910 Tbilisin kuvernementin santarmipäällikkönä. Vuosina 1910–1913 hän johti Venäjän sisäministeriön poliisiosaston salaista erikoisosastoa, joka keskittyi vallankumouksellisten puolueiden vakoiluun ja silmällä pitoon. Jeremin nimitettiin Suomen santarmihallituksen johtoon kesäkuussa 1913. Maailmansodan puhjettua seuraavana vuonna Suomen santarmilaitos sai sotatilan nojalla aiempaa suuremmat poikkeusvaltuudet. Jeremin sai joulukuussa 1915 ylennyksen kenraalimajuriksi. Kun Suomessa tapahtunut jääkärivärväys tuli venäläisten viranomaisten tietoon syksyllä 1915, Jereminillä oli aluksi tärkeä rooli asian selvittelyssä. Osin hänen aloitteestaan jutun tutkiminen keskitettiin helmikuussa 1916 valtioneuvos Nikolai Maškevitšille, mutta Jeremin oli mukana tutkinnassa ja jääkäriliikkeeseen kohdistetuissa vastatoimissa tämän jälkeenkin. Hänet erotettiin helmikuun vallankumouksen yhteydessä 16. maaliskuuta 1917.


title: Aleksandr Jeremin

text: Venäjän sisällissodan aikana Jeremin toimi valkoisiin armeijoihin kuuluneen Uralin armeijan päämajoitusmestarina. Sodan loppuvaiheessa Uralin armeija joutui perääntymään Gurjevista Fort Aleksandrovskiin Kaspianmeren itärannalle ja sieltä edelleen Persian puolelle. Jeremin oli yksi perääntymisretken johtajista ja erään tiedon mukaan hän kuoli sen aikana kesäkuussa 1920 malariaan. Hänet haudattiin Shahrudiin Persiaan.


title: Callum Ilott

text: Callum Ilott (s. 11. marraskuuta 1998 Cambridge, Cambridgeshire, Englanti) on brittiläinen moottoriurheilija. Hän kuului vuonna 2015 Red Bullin nuorten kuljettajien kehitysohjelmaan.


title: Callum Ilott

text: Ilott on ajanut Karting-sarjoissa menestyksekkäästi ja voittanut useita mestaruuksia. Hän aloitti uran vuonna 2008 ja voitti vuonna 2011 ensimmäisen mestaruutensa Formula Kart Stars KF3-luokassa. Samana vuonna hän oli Saksan Kartingin mestaruussarjassa kolmas. Vuonna 2012 Ilott voitti KF3-luokassa WSK Master Series -luokan mestaruuden ja vuosina 2012-2013 WSK Final Cup -luokan mestaruuden. Vuonna 2014 hän voitti WSK Super Master Series ja Euroopan KF Championship -luokkien mestaruudet.


title: Callum Ilott

text: Vuonna 2015 Ilott aloitti kilpauransa Euroopan Formula 3 -sarjassa Red Bullin tukemana kuljettajana. Hän saavutti kauden aikana yhden palkintosijan ja 65.5 pistettä sijoittuen sarjan 12:ksi. Samana vuonna hän ajoi Toyota Racing Series -sarjassa, sekä ajanut perinteiset Formula 3 Masters ja Macaon Grand Prix -kilpailut. Vuonna 2016 Ilott jatkoi Euroopan F3 -sarjassa kilpailemista.


title: Montereau-Fault-Yonne

text: Montereau-Fault-Yonne on kaupunki Seine-et-Marnen departementissa Île-de-Francen alueella Ranskassa. Kaupunki sijaitsee Seine- ja Yonne-jokien yhtymäkohdassa.


title: Montereau-Fault-Yonne

text: Kaupungista käytetään usein lyhyesti nimitystä Montereau. Sen virallisen nimen loppuun on kuitenkin lisätty tarkenne "Fault-Yonne" käytetään erotukseksi muista samannimistä paikkakunnista, joita ovat Montereau-sur-le-Jard, joka myös sijaitsee Seine-Marnen departementissa, Melunin pohjoispuolella, sekä Montereau Loiret’n departementissa.


title: Montereau-Fault-Yonne

text: Montereau-Fault-Yonne sijaitsee Gâtinais-, Brie- ja Bassée-nimisten luonnonmaantieteellisten alueiden rajoilla Seine- ja Yonne-jokien yhtymäkohdassa. Koska Yonnen virtaama on suurempi kuin yhtymäkohtaan saapuvan Seinen yläjuoksun, voitaisiin maantieteellisin perustein väittää, että Seine laskee Yonneen eikä päinvastoin.


title: Montereau-Fault-Yonne

text: Montereau-Fault-Yonnen naapurikunnat ovat:


title: Montereau-Fault-Yonne

text: Montereau-Fault-Yonnen kunnan pinta-ala on 9,10 neliökilometriä. Siellä maanpinnan korkeus vaihtelee 47 metristä 121 metriin.


title: Montereau-Fault-Yonne

text: Vaikka Yonnen ja sen sivujokien varsille on rakennettu useita tekojärviä, tulvia esiintyy yhä säännöllisesti, varsinkin silloin, kun Yonnen ja Seinen virtaama on samanaikaisesti huipussaan. Todella suuri tulva sattui viimeksi tammikuussa 1955. Sen jälkeen kun Seinen varrelle vuonna 1966 valmistui tekojärvi, Lac d'Orient, tulvat tulivat entistä harvinaisemmiksi ja heikoimmiksi. Vielä harvinaisemmiksi ne tulivat sen jälkeen, kun Auben allas valmistui vuonna 1989 ja ryhdyttiin entistä parempiin varotoimiin..


title: Montereau-Fault-Yonne

text: Pariisin ja Lyonin välinen rautatie kulkee Monterau-Fault-Yonnen kautta, ja sen varrella siellä on rautatieasema. Pariisin Gare de Lyonista Monterau'hon liikennöi SNCF:n Transilien-linja R.


title: Montereau-Fault-Yonne

text: Moottoritie A5 ja valtatie A6 kulkevat läheltä Montereaun ohi. Montereaun ja sen naapurikuntien alueella liikennöivät SiYonnen linja-autot.


title: Montereau-Fault-Yonne

text: Montereau-Fault-Yonnen jokisatama on 33 hehtaarin laajuinen teollisuussatama.


title: Montereau-Fault-Yonne

text: Monteraun nimi oli aikoinaan "Condate", mikä johtui jokien yhtymiskohtaa tarkoittavasta gallian kielen sanasta..


title: Montereau-Fault-Yonne

text: Paikkakunnan nykyinen nimi johtuu keskiaikaisesta nimestä "Monastreriolum", joka oli käytössä 1100-luvun alussa. Nimen vanhoja kirjoitusasuja ovat olleet "Musterolium" 1176, "Musteriolum" 1191, "Mousterel en four d'Ion" 1220, "Monstrolium" 1227, "Forum Musteroli" 1228, "Monsterolum in furco Yone" 1236 ja "Monsterolium" 1254. Nimi johtuu ilmeisesti gallialais-roomalaisesta sanasta "monasteriolu", joka oli latinan "monasterium" -sanan diminutiivinen johdannainen. Latinan sana "monasterium" merkitsee varsinaisesti luostaria, mutta sen johdannaista "monasteriolum" on aikoinaan käytetty paikoista, joissa on sijainnut pieni kappeli, vaikka paikalla ei olisi koskaan ollutkaan luostaria. Samasta sanasta on muodostunut myös paikannimi Montreuil. Nimellä "Monasteriolum" on ilmeisesti alkujaan tarkoitettu Seinen ja Yonnen väiin rakennettua Pyhälle Mauritiukselle omistettua kappelia. Tässä tapauksessa nimen loppuosa "-iolu" tai "-euil" on kuitenkin ilmeisesti sekoitettu toiseen diminutiiviseen johtimeen "-el", joka useissa muissakin ranskan kielen sanoissa on aikojen kuluessa muuntunut muotoon "-eau".


title: Montereau-Fault-Yonne

text: Nimen loppuosa "Fault-Yonne" on keskiajalla esiintynyt muodossa "en four de Yonne" ("Yonnen haarassa"), mutta jo vuonna 1438 myös muodossa "ou fault d'Yonne".. Nimen nykyisessä muodossa esiintyvä sana "fault" johtuu nykysranskassa harvinaiseksi käyneestä verbistä "faillir", jonka alkuperäinen merkitys on "pudota". ka Täten nimi viittaa kaupungin sijaintiin Yonne-joen suulla.


title: Montereau-Fault-Yonne

text: Vuodesta 1992 nimen virallinen kirjoitusasu on "Montereau-Fault-Yonne". Aikaisemmin kirjoitettiin "Montereau-faut-Yonne".


title: Montereau-Fault-Yonne

text: Viime aikoina on tehty useita neoliitti-, pronssi- ja rautakautisia arkeologisia löytöjä, jotka osoittavat, että Seinen ja Yonnen yhtymäkohdan ympärillä on ollut asutusta jo yli 6 000 vuoden ajan.


title: Montereau-Fault-Yonne

text: Kirkollisesti Montereau kuuluu Sensin hiippakuntaan ja Marollesin tuomiorovastikuntaan.


title: Montereau-Fault-Yonne

text: Kaupungin synty liittyy 500-luvulla rakennettuun pieneen munkkiluostariin, jonka kappeli omistettiin Pyhälle Martille. Kaupunki jakautui tällöin kolmeen seurakuntaan: Saint-Nicolas Seinen itä- ja pohjoispuolella, Saint-Maurice Seinen ja Yonnen välissä ja Saint-Loup Yonnen länsipuolella. Kupungin talous perustui kauppaan, erityisesti vilja- ja sikamarkkinoihin.


title: Montereau-Fault-Yonne

text: Vuonna 1055 kuninkaan sotilaat karkottivat arkkipiispan avustuksella kreivi Renard de Sensin (k. 1055) kotikaupungistaan. Hän pakeni alastomana ja löysi turvapaikan Blois'n kreivin Eudesin luota, joka oli kuningas Robert II Hurskaan vävy ja tuolloin jo Provinsin lääninherra. Blois'n kreivi tarjoutui riidan sovittelijaksi. Palkkioksi palveluksista Renard de Sens luovutti Montereaun hänen hallintaansa.


title: Montereau-Fault-Yonne

text: Vuonna 1026 Raynard, Sensin kreivi rakensi Seinen ja Yonnen väliin linnan voidakseen periä jokia pitkin kulkevilta kauppiailta tullia. Näin Montereausta tuli läänitysalue.


title: Montereau-Fault-Yonne

text: Montereau oli vain yksi Blois'n kreivin alueista, sillä hänelle kuuluivat myös muun muassa Troyes, Provins, Bar-sur-Aube, Château-Thierry, Vitry ja Chaumont. Sitä paitsi 1000-luvun alussa kreivi Eudes de Blois onnistui saamaan vallan myös Briessä ja Champagnessa. Hänen isänsä oli yrittänyt ottaa hallintaansa myös Melunin kuitenkaan onnistumatta. Montereau teki hänelle mahdolliseksi katkaista jokiliikenne Yonnella, joka tuolloin oli tärkeä viinin, puun ja villan kuljetusreitti, ja eristää Sénonais melkein 300 vuodeksi. Champagnen kreivi myönsi 1100-luvun lopulla odottamatta Blois'n kreiville varoja linnan kunnostamiseksi. Kun Blois'n kreivin seuraaja oli alaikäinen, kuningas Filip II August vaati Montereauta välittömästi hallintaansa. Sotilaallisesti kreivikunnan pääkaupunki saattoi saada apua Marolles-sur-Seinen linnasta puolustautuakseen Sensin ja varakreivi Valleryä ja Gâtinais'n varakreivi Moret'ta vastaan. Paikallinen porvaristo oli epäilemättä päässyt kaupallisen seikkailun makuun siitä päättäen, että kaupungeissa esiintyi 1200-luvulta lähtien "de Montereau" -nimisiä sanansaattajia.


title: Montereau-Fault-Yonne

text: 1200-luvulla Champagnen kreivi Thibaut nousi kapinaan kuningas Ludvig IX Pyhää vastaan. Kuningas rankaisi häntä pakottamalla hänet luovuttamaan Montereau suoraan kuninkaan hallintaan. Vuonna 1359 Navarran kuningas Kaarle II, jonka hallintaan kaupunki oli päätynyt hänen champagnelaisen syntyperänsä vuoksi, menetti sen Ranskan kruununperilliselle, myöhemmälle kuningas Kaarle V:lle.


title: Montereau-Fault-Yonne

text:
Tanneguy du Châtel ja Arnaud Guilem de Barbazan surmasivat Burgundin herttua Juhana I Pelottoman Montereaun sillalla 10. syyskuuta 1419 tämän ollessa matkalla tapaamaan Ranskan kruununperillistä, myöhempää kuningas Kaarle VII:ttä. Teon tarkoituksena oli, ettei kruununperillinen voisi saada vaatimuksilleen tukea Bourguignoneilta, ja samalla kyseessä oli kosto vuonna 1407 suoritetusta Orléansin herttua Ludvig I:n murhasta. Tapaus johti Armagnacien ja Bourgignonien väliseen sisällissotaan, joka käytiin satavuotisen sodan kestäessä. Sillalle, jolla murha tapahtui, on myöhemmin kiinnitetty muistomerkki.
Murhatun herttuan poika Filip III valtasi kaupungin 23. kesäkuuta 1420 Englannin kuningas Henrik V:n tuella saadakseen haltuunsa isänsä varustukset, jotka olivat kahdeksan kuukauden ajan olleet haudattuina Notre-Dame de Montereaun kirkkomaahan. Ranskan kuningas Kaarle VII valtasi kaupungin vuonna 1428, mutta pian se joutui uudestaan englantilaisten haltuun. Ranskan Kaarle VII sai sen takaisin 10. lokakuuta 1437 pitkän taistelun jälkeen, jossa hänen joukkojaan johti Arthur III de Bretagne. Kruununperillinen, myöhempi kuningas Ludvig XI osallistui myös taisteluun. Vuonna 1567, uskonsotien aikana, Louis I Condé valloitti kaupungin lyhyeksi ajaksi. Vuonna 1587 Montereaun asukkaat asettuivat Liigan puolelle, mutta hyväksyivät lopulta vuonna 1590 uuden kuninkaan Henrik IV:n lailliseksi hallitsijaksi.


title: Montereau-Fault-Yonne

text: Vuonna 1755 Montereauhon perustetiin fajanssitehdas. Vuonna 1796 englantilainen poliitikko Christophe Potter, ranskalaisen yrityksen johtaja ja salainen agentti, sai haltuunsa Saint-Nicolas'n fajanssitehtaan. Vuosina 1796–1815 hän omisti Montereaussa kolme tehdasta. Montereaun fajanssitehdas fuusioitiin vuonna 1840 Creilin tehtaan kanssa Faïence de Creil-Montereau -nimiseksi yhtiöksi. Vuonna 1920 sen osti Faïence de Choisy-le-Roi. Fajanssiteollisuus Montereaussa päättyi vuonna 1955.


title: Montereau-Fault-Yonne

text: Napoleon sai 18. helmikuuta 1814 Montereaussa yhden viimeisistä voitoistaan itävaltalaisista.


title: Montereau-Fault-Yonne

text: Vuonna 1848 avattiin Montereaun ja Troyesin välinen rautatieyhteys. Koska rata Pariisiin ei ollut vielä valmis, Montereau-Troyes -rautatieyhtiö sai ajaksi tammikuusta elokuuhun 1849 väliaikaisen luvan käyttää Melunin ja Montereaun välistä rataosaa. Täten Troyesistä pääsi Pariisiin matkustamalla ensin junalla Montereaun kautta Meluniin, sieltä lautalla Corbeiliin ja edelleen toisella junalla Corbeilista Pariisiin.


title: Montereau-Fault-Yonne

text: Pariisin ja Lyonin välinen, Melunin, MOntereaun ja Tonnerren kautta kulkeva rautatie otettiin käyttöön vuonna 1849. Syyskuussa 1888 avatiin myös linja MOntereausta Egrevillen kautta Souppesiin. Kesäkuussa 1890 höyryveturi Flaman teki maailman nopeusennätyksen kulkemalla 144 km/h Sensin ja Montereaun välillä.


title: Montereau-Fault-Yonne

text: Vuoden 1870 sodassa Montereau oli preussilaisten miehittämänä mararskuusta 1870 kesäkuun 8. päivään 1871.


title: Montereau-Fault-Yonne

text: Montereau kehittyi 1800-luvulla pieneksi teollisuuskeskukseksi, jossa fajanssiteollisuuden lisäksi toimi kemian- ja lasiteollisuutta. Tämä kehitys jatkui 1900-luvulla.


title: Montereau-Fault-Yonne

text: Toisen maailmansodan aikana Montereau joutui raskaan pommituksen kohteeksi Saksan miehittäessä Ranskan touko-kesäkuussa 1940. Kaupungin keskustan korttelit ja sillat tuhoutuivat tai kärsivät vakavia vaurioita. Ne jälleenrakennettiin 1950-luvun alussa.


title: Montereau-Fault-Yonne

text: Kaupungin historiassa alkoi uusi vaihe 1950-luvun loppulla, kun vahvistettiin Pariisin seudun kehitys- ja organisaatiosuunnitelma (, PADOG, Île-de-Francen seutukaavan ("Schéma directeur de la région Île-de-France") varhainen edeltäjä. Seine-et-Marnen väestön kasvu pyrittiin tasapainottamaan kolmelle alueelle, joiden keskuksina olivat Meaux, Melun ja Montereau. Samalla kaupunkia päätettiin laajentaa Survillen tasangolle. Sen jälkeen kun tälle silloin vielä maatalouskäytössä olleelle alueelle vuonna 1955 oli rakennettu pikataloalue, ryhdyttiin rakentamaan uutta kaupunginosaa, jossa oli määrä olla 6000 asuntoa. Seinen ja Yonnen yhtymäkohdan tienoille suunniteltiin myös laajaa teollisuusaluetta, mikä edellytti suuren satama-altaan kaivamista, jotta suurikokoiset jokialukset pääsisivät alueelle. Suunnitelman mukaan Montereaun väkiluku olisi kasvanut 45 000:een. Teollisuusalueen kohtaamien taloudellisten vaikeuksien ja uusien kaupunkien 1970-luvulla käymän kilpailun vuoksi Montereau ei kuitenkaan ole kasvanut läheskään niin paljon kuin tuolloin kaavailtiin.


title: Montereau-Fault-Yonne

text: Montereau-Fault-Yonnen ystävyyskaupunkeja ovat:


title: Montereau-Fault-Yonne

text: Montereaussa oli 17 173 asukasta vuonna 2013. Asukasluvun kehitys tunnetaan suoritettujen väestönlaskentojen ansiosta vuodeta 1793 saakka. 2000-luvun alusta lähtien Ranskan yli 10 000 asukkaan kunnissa on suoritettu väestönlaskenta joka vuosi, pienemmissä kunnissa vain joka viides vuosi.


title: Montereau-Fault-Yonne

text: Huomattavimmat Montereaussa toimivat tehtaat ovat:


title: Montereau-Fault-Yonne

text: Montereau-Fault-Yonne on toiminut kolme kertaa Ranskan ympäriajon lähtöpaikkana ja viimeisenä etappina, vuosina 1977, 2004 ja 2009.


title: Montereau-Fault-Yonne

text:
Montereaussa pidetään vuosittain tavallisesti 20.–23. huhtikuuta Saint-Parfait-markkinat sekä kesäkuussa festivaali "Montereau Confluences". Joka neljäs vuosi siellä pidetään lisäksi "Napoleon-päivät", joissa kaikkialta Euroopasta saapuneet Napoleonin aikaisiin univormuihin pukeutuneet sotilaat esittävät Montereaun taistelua 18. helmikuuta 1814 kuvaavan näytelmän.
Antoine Bertinin teoksessa "Voyage en Bourgogne" (1777) kirjailija kertoo huonosta muistikuvastaan Montereaussa syömästään ateriasta, mutta kuvailee runollisesti Yonnea ja Seineä. Myös Victor Hugo sai Montereausta ilmeisesti huonon vaikutelman. Hän kirjoitti päiväkirjassaan 26. heinäkuuta 1835: "Lähdin eilen aamulla kello seitsemältä höyrylaivalla... Suureksi harmikseni en löytänyt vaunuja enkä tiennyt vielä silloin, lähtisinkö tunnin kuluessa diligenssillä Sensiin vai kabrioletilla Provinsiin. Jouduin tekemisiin ilkeiden vaununvuokraajien kanssa, jotka tekevät kaiken minkä voivat kiskoakseen minulta rahaa."


title: Montereau-Fault-Yonne

text: Alexandre Dumas’n teoksessa "Impressions de voyage" vuodelta 1858 kuvaillaan kaupunkia sekä kerrotaan Juhana Pelottoman murhasta ja vuoden 1814 taistelussa. Gustave Flaubertin teoksessa "L'Éducation sentimentale" kirjan päähenkilö Frédéric Moreau lähtee Pariisista laivalla Montereaun kaupunkiin ja käy siellä useita kertoja. Guillaume Apollinaire mainitseen Montereaun vuonna 1918 julkaistussa runossaan "Le flâneur des deux rives".


title: Montereau-Fault-Yonne

text: Camille Mulleyn romaanissa "Le dernier Sainte-Hélène"' tapahtumat on sijoitettu Montereaun seudulle.


title: Querqueville

text: Querqueville on entinen kunta Ranskassa Manchen departementissa Normandian alueella. Se sijaitsee Cotentin niemimaalla Englannin kanaalin rannikolla. Querquevillen nähtävyyksiä ovat Saint-Germainin kappeli sekä 1700-luvulta peräisin oleva linna Château de Querqueville, joka toimi viime vuodet kunnantalona.


title: Querqueville

text: Kunta liitettiin 1. tammikuuta 2016 perustettuun Cherbourg-en-Cotentin kuntaan yhdessä neljän muun kunnan kanssa, jotka olivat Cherbourg-Octeville, Équeurdreville-Hainneville, La Glacerie ja Tourlaville.


title: Oleksandr Zintšenko

text: Oleksandr Volodymyrovytš Zintšenko (, s. 15. joulukuuta 1996 Radomyšl, Polesia) on ukrainalainen jalkapalloilija, joka edustaa Englannin Valioliigan Manchester Citya.


title: Oleksandr Zintšenko

text: Zintšenko aloitti uransa Šah’tar Donetskin juniorijoukkueessa, jossa hän pelasi heinäkuuhun 2014 asti. Zintšenko piti noin puolen vuoden tauon urastaan, kunnes siirtyi Venäjän jalkapalloliigan Ufan joukkueeseen helmikuussa 2015. Englannin Valioliigan Manchester City osti hänet heinäkuussa 2016.


title: Oleksandr Zintšenko

text: Zintšenko pelasi kauden 2016–2017 lainalla PSV Eindhovenissa. Hän pelasi 12 ottelua Eredivisiessä ja neljä ottelua mestarien liigassa. Hän pelasi myös PSV:n alle 21-vuotiaiden joukkueessa. Ensimmäisen ottelunsa Manchester Cityn edustusjoukkueessa hän pelasi liigacupin ottelussa Wolverhamptonia vastaan lokakuussa 2017.


title: Oleksandr Zintšenko

text: Zintšenko teki maajoukkuedebyyttinsä Ukrainan paidassa 21. lokakuuta 2015 Euroopan-mestaruuskilpailujen 2016 karsintaottelussa Espanjaa vastaan. Hänestä tuli Ukrainan nuorin maalintekijä 19 vuoden ja 214 päivän iässä 29. toukokuuta 2016 ystävyysottelussa Romaniaa vastaan. Zintšenko kuului Ukrainan joukkueeseen kesä–heinäkuussa 2016 pelatussa EM-lopputurnauksessa ja pelasi Ukrainan kaikissa kolmessa ottelussa.


title: Montereau

text: Montereau voi tarkoittaa seuraavia:


title: Encyclopaedia of Islam

text: The Encyclopaedia of Islam (lyh. EI) on islamilaisen maailman tutkimukseen keskittynyt moniosainen tietosanakirja ja hakuteos. Sitä pidetään tutkimusalansa englanninkielisenä perushakuteoksena. Sen ensimmäinen painos julkaistiin 1913-1938 ja toinen 1954-2005. Kolmannen painoksen tekeminen aloitettiin vuonna 2007.


title: Encyclopaedia of Islam

text: Julkaisijansa Brillin mukaan "Encyclopaedia of Islam" sisältää artikkeleita tunnetuista muslimeista, heimoista ja dynastioista, ammattikunnista ja tieteistä, poliittisista ja uskonnollisista instituutioista; eri maiden maantieteestä, kansallisuuksista, kasvistosta ja eläinkunnasta; tärkeimpien kaupunkien ja asutuskeskusten topografiasta ja monumenteista. Maantieteellisessä ja historiallisessa laajuudessaan se käsittää vanhan arabi-islamilaisen valtakunnan sekä Iranin, Keski-Aasian, Intian ja Indonesian niemimaan, Osmanien valtakunnan ja kaikki muut islamilaiset maat.


title: Encyclopaedia of Islam

text: Jokaisen artikkelin kirjoittajaksi on valikoitu sen sisältämän aihepiirin tunnustettu asiantuntija. Toista painosta laadittaessa osoitettiin erityistä huomiota taloudellisiin ja yhteiskunnallisiin aiheisiin. On kuitenkin huomattava, etteivät kaikki artikkelit välttämättä sisällä viimeisimmän tutkimuksen julkituomia tietoja, koska moniosaisen toisen painoksen kirjoittaminen ja julkaiseminen kesti yli 40 vuotta. Tästä huolimatta toinen painos on säilyttänyt asemansa aihepiirinsä englanninkielisenä perushakuteoksena. Artikkelit ovat laatijoidensa allekirjoittamia ja niihin on sisällytetty aihepiiriä koskeva lähdekirjallisuusluettelo. Osa artikkeleista on lyhyitä sanakirjakuvauksia ja osa suurempia tutkimusta muistuttavia kokonaisuuksia, ja joissakin tapauksissa artikkeli voi olla paras saatavilla oleva aihepiiriään koskeva englanninkielinen julkaisu.


title: Encyclopaedia of Islam

text: Ensimmäinen painos (EI1) kirjoitettiin kansainvälisen tiedeakatemioiden yhteistyöorganisaation "Union Académique Internationale"n sekä Leidenin yliopiston valvomana. Sen esikuvana toimi Pauly–Wissowana tunnettu suuri klassisen antiikin tietosanakirja "Realencyclopädie der classischen Altertumswissenschaft", jonka julkaiseminen oli aloitettu vuonna 1893. Ensimmäisen painoksen julkaisi hollantilainen E. J. Brill vuosien 1913-1938 aikana ja siihen kuului neljä osaa. Ensimmäinen painos julkaistiin englannin lisäksi myös saksaksi ja ranskaksi.


title: Encyclopaedia of Islam

text: Ensimmäisestä painoksesta julkaistiin lyhennetty versio "Shorter Encyclopaedia of Islam" (SEI) vuonna 1953.


title: Encyclopaedia of Islam

text: Toisen painoksen (EI2) ensimmäinen osa julkaistiin 1954 ja viimeinen 2005, joskin hakemistoja on julkaistu vuoteen 2009 saakka. Myös toisen painoksen julkaisija on Brill, joka on profiloitunut kansainväliseksi ja akateemiseksi humanistisia ja yhteiskuntatieteitä käsittelevien teosten julkaisijaksi.


title: Encyclopaedia of Islam

text: Kolmannen painoksen (EI3) julkaiseminen aloitettiin vuonna 2007. Se on julkaistu verkossa online-palveluna, jota täydennetään neljä kertaa vuodessa. Laajuudeltaan kolmas painos pyrkii käsittelemään 20. vuosisadan islamilaista maailmaa kattavasti, maantieteellisesti se painottuu tutkimaan kaikkia alueita, joissa islam on ollut tai on yhä merkittävä tai määräävä tekijä yhteiskunnassa, sekä huomioimaan myös eri puolilla maailmaa olevat muslimivähemmistöt. Se pyrkii myös käsittelemään aiheitaan laajasti sekä yhteiskunnallisista että humanistisista näkökulmista.


title: Serbian vesipallomaajoukkue

text: Serbian vesipallomaajoukkue edustaa Serbiaa vesipallon miesten maajoukkuekilpailuissa. Tämä artikkeli käsittelee itsenäisen Serbian joukkueen menestystä Serbia ja Montenegron valtioliiton hajoamisen jälkeen kesäkuusta 2006. Serbialaispelaajat pelasivat aiemmin Serbia ja Montenegron sekä Jugoslavian vesipallomaajoukkueissa.


title: Serbian vesipallomaajoukkue

text: Serbia voitti Rio de Janeiron olympialaisissa 2016 kultaa voittamalla finaalissa Kroatian 11-7. Välierässä se oli kukistanut Italian 10–8. Olympiapronssia Serbia saavutti Pekingissä 2008 ja Lontoossa 2012. Pekingissä se hävisi välieräottelussa Yhdysvalloille maalein 5–10 ennen kuin voitti pronssiottelussa entisen valtiokumppaninsa Montenegron 6–4. Lontoon kisoissa Serbia hävisi välieräkamppailussa Italialle 7–9, mutta voitti pronssiottelussa jälleen Montenegron, tällä kertaa maalein 12–11.


title: Serbian vesipallomaajoukkue

text: Serbia on voittanut maailmanmestaruuden Roomassa 2009 ja Kazanissa 2015. Rooman kisoissa se kukisti välieräottelussa Kroatian 12–11 ja loppuottelussa Espanjan jatkoajalla maalein 14–13. Kazanissa 2015 Serbia voitti välierässä Italian maalein 10–6 ja loppuottelussa Kroatian 11–4. Shanghain MM-kilpailuissa 2011 Serbia sai hopeaa: kukistettuaan välierässä Unkarin jatkoajalla 15–14 se hävisi loppuottelussa niin ikään jatkoajalla Italialle maalein 7–8. Melbournen MM-kilpailuissa 2007 Serbia sijoittui neljänneksi ja Barcelonassa 2013 seitsemänneksi.


title: Serbian vesipallomaajoukkue

text: Serbia on voittanut Euroopan-mestaruuden 2006, 2012, 2014 ja 2016, saanut EM-hopeaa 2008 ja pronssia 2010. Maailmanliigan se on voittanut 2007, 2008, 2010, 2011, 2013, 2014, 2015 ja 2016 sekä sijoittunut kolmanneksi 2009. Maailmancupin Serbia on voittanut 2010 ja 2014. Välimeren kilpailuissa se voitti kultaa 2009.


title: Alvin Toffler

text: Alvin Toffler (4. lokakuuta 1928 New York, New York – 27. kesäkuuta 2016 Los Angeles, Kalifornia) oli yhdysvaltalainen tulevaisuudentutkija ja tietokirjailija. Hän tuli 1970- ja 1980-luvulla kuuluisaksi kirjoistaan, joissa hän ennusti jälkiteollisen maailman kehityksen suuntaa ja tulevia suuria muutoksia. Tofflerin tunnetuimmat teokset ovat "Future Shock" (1970, suom. "Hätkähdyttävä tulevaisuus") ja sen seuraajat "The Third Wave" (1980) ja "Powershift" (1990, suom. "Suuri käänne").


title: Luettelo varakkaimmista suomalaisista 2016

text: Luettelo varakkaimmista suomalaisista listaa ne Suomen kansalaiset tai perheet, jotka kuuluivat yhdysvaltalaisen Forbes-lehden 1.3.2016 julkaisemalla dollarimiljardöörien listalle tai brittiläisen The Sunday Timesin kevään 2016 rikkaimpien brittien listalle vastaavalla omaisuudella.


text: Artikkelin toisessa taulukossa esitetään toinen näkemys varakkaimmista suomalaisista henkilöistä tai peri- ja perhekunnista. Tähän listaan on kerätty Arvopaperi-lehden kesä-heinäkuun 2016 numeron esittelemistä monimiljonääreistä vähintään 300 miljoonan euron arvosta Helsingin pörssissä noteerattujen yhtiöiden osakkeita tai suomalaisia perhe- tai sukuyhtiöitä omistavat suomalaiset.


text: Taulukossa 2 on listattu yhdysvaltalaisen Forbes-lehden tai brittiläisen The Sunday Timesin vuoden 2016 listauksen mukaisia dollarimiljardöörejä, joiden kotipaikka on Suomi tai joilla on lehtitietojen mukaan Suomen kansalaisuus.


text:
Useita heistä ei näy jälkimmäisen taulukon suomalaisen Arvopaperi-lehden varakkaimpien suomalaisten listalla, koska heidän omaisuutensa saattaa olla pääosaltaan muualla kuin Helsingin pörssissä noteeratuissa yhtiöissä tai suomalaisissa perheyrityksissä. Huomaa, että listoissa esitetään vain eräs arvio omistajajiensa julkisesta varallisuudesta ottamatta kantaa julkisuudessa piilossa olevaan muuhun omaisuuteen tai velkaosuuksiin tai sopimuksiin. Toiset lähteet voivat antaa useita kymmeniä prosentteja esitetystä poikkeavan arvion.
Taulukkoon on koottu yli 300 mijoonan euron arvosta Helsingin pörssissä noteerattujen yhtiöiden osakkeita tai yksityisiä suomalaisia perhe- tai sukuyhtiöitä omistaneet henkilöt tai perhekunnat. Listaus pohjautuu Arvopaperi-lehden kesä-heinäkuun 2016 numeron artikkelien tässä esitettyä laajempiin tietoihin.


text: On paikallaan huomata, ettei listaus huomioi omaisuuksia tai omistajia, mikäli omaisuus on ulkomailla ilman, että kyseessä olisi suomalaisyhtiöiden tytäryhtiö tai muut suomaisyhtiön omaisuuserät.


title: Annexet

text: Annexet-areena on Globenin vieressä sijaitseva areena, joka sijaitsee Ruotsin pääkaupungin Tukholman keskustassa. Annexet-areenalle mahtuu noin 3500 ihmistä.


title: Cherbourg-en-Cotentin

text: Cherbourg-en-Cotentin on kunta Ranskassa Manchen departementissa Normandian alueella. Se sijaitsee Cotentin niemimaalla Englannin kanaalin rannikolla.


title: Cherbourg-en-Cotentin

text: Kunta perustettiin 1. tammikuuta 2016, jolloin viisi kuntaa Cherbourg-Octeville, Équeurdreville-Hainneville, La Glacerie, Querqueville ja Tourlaville yhdistyivät muodostaen Cherbourg-en-Cotentin kunnan.


title: Rikosten erämaa

text: Rikosten erämaa ("Desert Fury") on yhdysvaltalainen film noir -värielokuva vuodelta 1947. Sen on ohjannut Lewis Allen, ja pääosissa näyttelevät Lizabeth Scott, John Hodiak ja Burt Lancaster, muissa osissa Mary Astor ja Wendell Corey. Elokuva on noussut kulttiarvoon, sillä aikakauden elokuvaksi se sisältää varsin avoimesti homoseksuaalisen suhteen kuvausta. Tarina perustuu Ramona Stewartin romaaniin "Desert Town" (1946), joka on paljon suorasukaisempi. Tarinan ovat sovittaneet käsikirjoitukseksi A. I. Bezzerides ja Robert Rossen.


title: Rikosten erämaa

text: Fritzi Haller (Mary Astor) omistaa pelikasinon pienessä Chuckawallan kaupungissa Nevadassa. Hänen tyttärensä Paula Haller (Lizabeth Scott) on keskeyttänyt juuri koulun ja palannut kotiin samaan aikaan kuin gangsteri Eddie Bendix (John Hodiak). Bendix on aikoinaan ollut tekemisissä Fritzin kanssa, mutta poistunut kaupungista, koska häntä epäiltiin vaimonsa murhasta.


title: Rikosten erämaa

text: Paula rakastuu Bendixiin, ja he alkavat tapailla. Paulan vanha poikaystävä, paikallinen seriffi Tom Hanson (Burt Lancaster) ja Bendixin apuri Johnny Ryan (Wendell Corey) yrittävät katkaista heidän suhteensa. Kun suhde paljastuu Fritzille, hän yrittää suuttuneena suojella Paulaa ja estää tänä tapaamasta Bendixiä.


title: Rikosten erämaa

text: Bendixin menneisyys tavoittaa hänet yllättävällä tavalla, kun auto jota hän ajaa lähtiessään Hansonin luota (joka haluaa karkottaa kaupungista Bendixin ja Ryanin kaltaiset), törmää sillan kaiteeseen ja alas rinnettä, ja hän kuolee.


title: Rikosten erämaa

text: Kohtaukset kuvattiin Venturan piirikunnassa, pienessä Pirun kaupungissa, Center Streetin koillispuolella, jossa kuvattiin Fritzin saluunan ja kasinon ulkokuvaukset. Piru Mansion esittää Hallerin asuintaloa, ja historiallinen Pirun silta esittää onnettomuuspaikkaa, jossa auto ajaa jokeen. Joitakin kohtauksia kuvattiin Arizonan Clarkdalessa, ja osa ulkokuvauksista tehtiin Arizonassa Cottonwoodin vanhassa kaupungissa.


title: Rikosten erämaa

text: Elokuvan ensi-illan aikaan "The New York Times" halveksi sitä hyvin suorasanaisesti: ”"Desert Fury" on aika tapaus – Technicolor-väritetty virhe alusta loppuun. Jos tämä nykyasuun puettu isolla rahalla tehty lännenelokuvan olisi tehnyt joku Hal Wallisia vähäisempi tuottaja, sen käsittelyyn olisi riittänyt yksi lause. Mutta Wallis on merkittävä tuottaja. Hän on saanut kaksi kertaa Academy of Motion Picture Arts and Sciencesin Irving Thalberg -palkinnon, ja "Desert Fury" on niin uskomattoman huono elokuva joka suhteessa paitsi yhdessä, ja sillä tarkoitan kuvausta.”


title: Rikosten erämaa

text: Sittemmin elokuvaa on pidetty merkittävänä ja ainutlaatuisena Hollywood-melodraamana rohkeassa homoseksuaalisuuden kuvauksessaan.


title: Rikosten erämaa

text: Elokuvatutkija Foster Hirsch kirjoittaa: ”Hyvin mullistavalla liikkeellä elokuva hylkää henkilöiden rikollisen toiminnan ja keskittyy kahteen homoseksuaaliseen pariin: miesmäiseen äitiin, joka kohtelee tytärtä kuin rakastettua, ja gangsteriin ja tämän uskolliseen apuriin. – – "Desert Fury" on kuvattu räikein liioitelluin värein, jotka määrittivät sittemmin Douglas Sirk 1950-luvun melodraamoja.”


title: Rikosten erämaa

text: Film noir -asiantuntija Eddie Muller kirjoittaa: ”"Desert Fury" kuvaa homoseksuaalisuutta Hollywoodin kultakauden elokuvista kaikkein avoimimmin. Filmi on täynnä uskomattoman vahvoja värejä, nopeaa ja kiihkeää dialogia, joka tihkuu vihjauksia, kaksiselitteisyyksiä, synkkiä salaisuuksia, raivoisia ilmeitä, Miklos Roszan pingottuneita viuluosuuksia. Kuinka tämä elokuva on välttynyt kilpailijoilta ja kulttiasemalta? Se on Hollywoodia kiihkeimmillään.”


title: Rikosten erämaa

text: Elokuvan ensi-ilta Suomessa oli vuonna 1948 Rexissä Helsingissä. Ensiesitys televisiossa tapahtui Ylen Teema-kanavalla heinäkuussa 2016.


title: Johann Friedl

text: Josef Johann Emerich Friedl (16. toukokuuta 1863 Hohenstadt, Itävalta – 9. tammikuuta 1937) oli itävaltalaissyntyinen Suomeen muuttanut kuvanveiston opettaja ja kuvanveistäjä.


title: Johann Friedl

text: Friedl opiskeli Wienissä Hochschule für angewandte Kunst- ja Akademie der bildenden Künste-oppilaitoksissa. Hän toimi kuvanveiston opettajana Taideteollisessa keskuskoulussa vuosina 1890–1937 ja sai Suomen kansalaisuuden 1914. Friedl osallistui Suomen Taiteilijain näyttelyihin 1907 ja 1910. Friedl toimi Suomessa myös konservaattorina.


Serbia ja Montenegron vesipallomaajoukkue edusti Jugoslavian liittotasavaltaa ja sittemmin Serbia ja Montenegron liittovaltiota vesipallon miesten maajoukkuekilpailuissa. Se osallistui arvokilpailuihin vuosina 1996–2006. Maan pelaajat edustivat aiemmin Jugoslavian vesipallomaajoukkuetta ja vuodesta 2006 Serbian ja Montenegron maajoukkueita.


title: Serbia ja Montenegron vesipallomaajoukkue

text: Serbia ja Montenegro voitti maailmanmestaruuden Montrealissa 2005. Kukistettuaan välieräottelussa Kroatian maalein 5–4 se voitti loppuottelussa Unkarin 8–7. Fukuokan MM-kilpailuissa 2001 maa sai hopeaa: se voitti välierässä Venäjän 9–8, mutta hävisi loppuottelussa Espanjalle 2–4. MM-pronssia Serbia ja Montenegro saavutti Perthissä 1998, jossa kukisti pronssiottelussa Australian, ja Barcelonassa 2003 voitettuaan pronssiottelussa Kreikan.


text: Serbia ja Montenegro saavutti olympiahopeaa Ateenassa 2004. Se voitti välieräottelussa Kreikan 7–3, mutta hävisi loppuottelussa Unkarille 7–8. Sydneyn kisoissa 2000 joukkue sai pronssia. Hävittyään välierässä Unkarille tälläkin kertaa maalein 7–8 se voitti pronssiottelussa Espanjan 8–3. Atlantan olympialaisissa 1996 "tynkä-Jugoslavia" oli kahdeksas.


text: Serbia ja Montenegro voitti Euroopan-mestaruuden 2001 ja 2003, saavutti EM-hopeaa 1997 ja sijoittui seitsemänneksi 1999. Maailmanliigan se voitti 2005 ja 2006 sekä oli toinen 2004 Maailmancupin Serbia ja Montenegro voitti 2006 ja sijoittui kolmanneksi 2002.


title: Jon Väinö Karsten

text: Jon Väinö Karsten (16. elokuuta 1881 Lokalahti – 12. joulukuuta 1963) oli suomalainen kuvanveistäjä.


title: Jon Väinö Karsten

text: Karsten opiskeli Suomen Taideyhdistyksen piirustuskoulussa Turussa 1900–1903 sekä ulkomailla Münchenin, Pariisin ja Firenzen taideakatemioissa. Hän osallistui Suomen Taiteilijain näyttelyyn 1928 sekä ulkomailla useisiin näyttelyihin Italiassa ja Tukholmassa 1929 pidettyyn näyttelyyn.


title: Aegyptosaurus

text: Aegyptosaurus (”Egyptiläinen lisko”) oli sauropodeihin kuulunut dinosaurussuku, joka eli noin 99–93 miljoonaa vuotta sitten keskiliitukaudella. "Aegyptosauruksen" fossiileja on löydetty Egyptistä ja Nigeristä, Afrikasta.


title: Aegyptosaurus

text: "Aegyptosaurus" oli keskikokoinen sauropodi. Sen pituus oli 15 metriä ja paino 10 500 kilogrammaa. "Aegyptosauruksen" kaula ja häntä olivat pitkät, ja pää oli pieni.


title: Aegyptosaurus

text: "Aegyptosauruksen" kanssa samoilla seuduilla eli monia suurikokoisia petodinosauruksia, kuten carcharodontosaurus ja spinosaurus. "Aegyptosaurus" on hyvinkin voinut olla näiden suurien petojen ruokalistalla.


title: Aegyptosaurus

text: Ernst Stromer kuvasi "Aegyptosauruksen" ensimmäisenä 1932, mutta suurin osa fossiileista tuhoutui toisessa maailmansodassa liittoutuneiden pommituksissa vuonna 1944, jolloin muun muassa fossiilit sisältänyt museo Münchenissä tuhoutui. Fossiileista jäi jäljelle vain osittaisia jäännöksiä.


title: Karl Ingelius

text: Karl Hugo Ingelius (25. elokuuta 1885 Turku – 16. huhtikuuta 1956) oli suomalainen Marraskuun ryhmään kuulunut taidemaalari.


title: Karl Ingelius

text: Ingelius opiskeli Suomen Taideyhdistyksen piirustuskoulussa vuosina 1905–1907 sekä Pariisissa Académie de la Grande Chaumièressa vuonna 1927. Hän osallistui Suomen Taiteilijain näyttelyihin vuosien 1908 ja 1932 välillä. Hänen töitään oli näytteillä Tukholmassa ja Oslossa 1929.


title: Hopeajärvi (albumi)

text: Hopeajärvi on saman nimisen alternative rock -yhtyeen eponyymi esikoisalbumi. Se julkaistiin 20. helmikuuta 2015 levymerkillä Ektro Records.


title: Hopeajärvi (albumi)

text: Albumi sai hyvän vastaanoton. Soundin Sami Nissinen antoi albumille kolme tähteä viidestä, sanoen albumin olevan hämmentävää, estotonta ja ennakkoluuloton kokonaisuus modernia suomirockia. V2:n arvio kehui yhtyeen omaperäiseksi älykkö-indieksi, verraten sitä Radiopuhelimiin ja Nissisen tavoin Sielun Veljiin. Rumban Joonas Kuisma sanoi albumin olevan heikompi, pakotetumpi ja liian raskas rivikuuntelijalle, vaikka yhtye pitää albumilla paikkansa kotimaisen rockin kärkikastissa. Infernon Kimmo Koskinen antoi albumille neljä kirvestä viidestä, kehuen sävellystyön johdonmukaisuutta ja groovea, verraten yhtyettä Kauko Röyhkään, Sydän, sydän -yhtyeeseen sekä Fröbelin Palikoiden risteytykseksi.


title: Ruton Music

text: Ruton Music on muusikko Jussi Lehtisalon sekä elokuvaohjaaja Mika Taanilan huhtikuussa 2011 perustama levy-yhtiö, joka on erikoistunut C-kasettien julkaisemiseen. Yritys julkaisee pääasiassa harvinaisia liveäänitteitä, lo-fi -demoja, spoken word -äänitteitä sekä muita marginaalisia levytyksiä. Julkaisuja myydään yksinoikeudella Lehtisalon omistuksessa olevan Ektro Recordsin verkkokaupassa.


title: Ruton Music

text: Ruton on julkaissut mm. Circlen, Erkki Kurenniemen, Ektroverden ja Pharaoh Overlordin albumeita.


title: Pekka Sauramo

text: Pekka Sauramo on suomalainen taloustieteilijä. Hän työskentelee erikoistutkijana Palkansaajien tutkimuslaitoksella. Sauramo on ollut Palkansaajien tutkimuslaitoksen palveluksessa vuodesta 1979 lähtien ja toiminut aiemmin muun muassa ennustepäällikkönä. Hänen tutkimusalueitaan ovat muun muassa makrotaloustiede, talouspolitiikka, suhdannevaihtelut ja työmarkkinat.


title: Pekka Sauramo

text: Sauramo on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1989 otsikolla "Interactions of Exchange Rate Policies: A Case of Two Small Interdependent Economies".


title: Pekka Sauramo

text: Julkisuudessa Sauramo on kritisoinut Sipilän hallituksen käyttämiä kilpailukykymittareita.


title: Alejandro Urgellés

text: Alejandro Urgellés Guibot (2. heinäkuuta 1951 Santiago de Cuba – 16. lokakuuta 1984 Santiago de Cuba) oli kuubalainen koripalloilija ja olympiamitalisti.


title: Alejandro Urgellés

text: Urgellés voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Montréalin 1976 ja Moskovan 1980 kesäolympialaisissa sekä vuosien 1970 ja 1974 MM-kilpailuissa.


title: HC Chamonix-Morzine

text: Chamonix-Morzine Hockey Club on ranskalainen jääkiekkojoukkue, joka pelaa Ranskan pääsarjassa, Ligue Magnusissa. Joukkue on perustettu Chamois de Chamonixin ja Pingouins de Morzinen yhdistettyä voimansa. Uusi seura aloittaa taipaleensa suoraan maan pääsarjasta.


title: Pedro Chappé

text: Pedro Chappé García (16. elokuuta 1945 – 15. toukokuuta 2003 Espanja) oli kuubalainen koripalloilija, koripallovalmentaja ja olympiamitalisti.


title: Pedro Chappé

text: Chappé voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Méxicon 1968 ja Montréalin 1976 kesäolympialaisissa sekä vuosien 1970 ja 1974 MM-kilpailuissa. Valmentajana Chappé toimi muun muassa Kuuban maajoukkueen päävalmentajana Moskovan olympiaturnauksessa 1980.


title: Pedro Chappé

text: Chappé kuoli infarktiin 57-vuotiaana vuonna 2003 Espanjassa, missä hän oli töissä.


title: Kroatian vesipallomaajoukkue

text: Kroatian vesipallomaajoukkue edustaa Kroatiaa vesipallon miesten maajoukkuekilpailuissa.


title: Kroatian vesipallomaajoukkue

text:
Kroatia voitti olympiakultaa Lontoossa 2012. Se kukisti välieräottelussa Montenegron maalein 7–5 ja loppuottelussa Italian 8–6. Olympiahopeaa joukkue sai Atlantassa 1996. Voitettuaan välierässä Italian 7–6 se hävisi finaalissa Espanjalle 5–7. Rio de Janeirossa 2016 Kroatia saavutti niin ikään hopeaa. Kukistettuaan välierässä Montenegron maalein 12–8 se hävisi loppuottelussa Serbialle 7–11. Kroatia on sijoittunut lisäksi kuudenneksi Pekingissä 2008, seitsemänneksi Sydneyssä 2000 ja kymmenenneksi Ateenassa 2004.
Kroatia voitti maailmanmestaruuden Melbournessa 2007. Kukistettuaan välierässä Serbian maalein 10–7 se voitti loppuottelussa Unkarin jatkoajalla 9–8. MM-hopeaa joukkue sai Kazanissa 2015. Se voitti välierässä Kreikan jatkoajalla 15–13, mutta hävisi finaalissa Serbialle 4–11. MM-pronssia Kroatia on saavuttanut 2009, 2011 ja 2013. Lisäksi se on ollut neljäs 1994 ja 2005, kahdeksas 2001 sekä yhdeksäs 1998 ja 2003.


title: Kroatian vesipallomaajoukkue

text: Kroatia voitti Euroopan-mestaruuden 2010 kukistettuaan loppuottelussa Italian maalein 7–3. EM-hopeaa joukkue saavutti 1999 ja 2003. Maailmanliigan Kroatia voitti 2012, sijoittui toiseksi 2009 ja 2015 sekä kolmanneksi 2010 ja 2011. Maailmancupissa se oli toinen 2010 ja kolmas 2014. Välimeren kisoissa Kroatia saavutti kultaa 2013 sekä hopeaa 1993 ja 1997.


title: Carmelo Ortega

text: Juan Carmelo Ortega Miranda (s. 7. heinäkuuta 1938) on kuubalainen koripallovalmentaja ja olympiamitalisti.


title: Carmelo Ortega

text: Kuuban miesten maajoukkue voitti Ortegan päävalmentajuuden aikana olympiapronssia Münchenissä 1972 ja Pan-Amerikan kisojen pronssia Calissa 1971 ja osallistui muun muassa Montréalin kesäolympialaisiin 1976 sekä vuosien 1974 ja 1986 MM-kilpailuihin.


title: Eyewitness

text: Eyewitness tai Eye Witness voi tarkoittaa ainakin seuraavia:


title: Ning Hai (1931)

text: Ning Hai () oli Kiinan laivaston Ning Hai -luokan kevyt risteilijä toisessa Kiinan-Japanin sodassa.


title: Ning Hai (1931)

text: Kiinan laivasto tilasi aluksen Japanista Harima Dock Companyltä. Sen köli laskettiin 1. tammikuuta 1930 ja alus laskettiin vesille 10. lokakuuta 1931. Alus valmistui 31. heinäkuuta 1932, jolloin se varustettiin kahdella yksipaikkaisella Aichi AB-3 kellukekoneella. Alus lähti 24. elokuuta Kuresta ja se saapui kaksi päivää myöhemmin Shanghaihin. Kiinan laivasto otti aluksen palvelukseensa 1. syyskuuta 1932 tehden siitä 1. laivaston lippulaivan päällikkönään Shen.


title: Ning Hai (1931)

text: Toukokuussa 1933 alus oli huollettavana Hariman telakalla. Se saapui 3. kesäkuuta 1934 Mojiin ja kaksi päivää myöhemmin Yokohamaan mukanaan koulutuslaivueen komentaja kontra-amiraali Wang, joka osallistui amiraali Togo Heihachiron hautajaisiin. Alus lähti 14. kesäkuuta Yokohamasta Hariman telakalle huoltoon, mikä saatiin päätökseen 14. heinäkuuta.


title: Ning Hai (1931)

text: Kiinan-Japanin sodan alettua Kiinan hallitus lähetti aluksen elokuussa 1937 Jangtse-jokea alas Koiniin tukemaan Nankingin puolustajia. Koinissa keisarillisen Japanin laivaston lentotukialus "Kagalta" nousseet ja maatukikohdista operoineet 2. yhdistetyn laivueen lentokoneet hyökkäsivät 22.-23. syyskuuta useaan kertaan alusta vastaan, jolloin alukseen osui neljä pommia sekä lisäksi lähistölle muutamia. Kuusi Yokosuka B3Y1 pommikonetta sai 25. syyskuuta kaksi osumaa alukseen, jolloin se upposi matalaan veteen Koinista ylävirtaan.


title: Ning Hai (1931)

text: Japanilaiset valtasivat 5. joulukuuta aluksen hylyn, jota yritettiin tuloksetta nostaa huhtikuussa 1938. Nostoyrityksessä sai surmansa kaksi sukeltajaa. Hylky saatiin nostettua 5. toukokuuta ja se hinattiin Shanghaihin. Aluksen vauriot korjattiin alustavasti Kiangnanin telakalla, minkä jälkeen se hinattiin Saseboon.


title: Ning Hai (1931)

text: Alus luokiteltiin 11. heinäkuuta rannikkopuolustus- ja koulutusalukseksi, jolloin se nimettiin "Mikuraksi". Alus oli majoitusaluksena Sasebossa 1934-1943. Joulukuussa 1943 alus siirrettiin modernisoitavaksi Harimalle.


title: Ning Hai (1931)

text: Alus nimettiin 1. kesäkuuta 1944 "Isojimaksi" ja se liitettiin 10. kesäkuuta Kuren laivastoalueeseen saattajaksi. Alus liitettiin 20. kesäkuuta Yokosukan vartio-osastoon ja sen päälliköksi tuli 23. kesäkuuta komentajakapteeni Hukuchi Akiji. Muutostyöt saatiin päätökseen 28. kesäkuuta ja aluksen koulutus aloitettiin Japaninmerellä.


title: Ning Hai (1931)

text: Alus saapui 9. heinäkuuta Yokosukan vartio-osastoon ja se lähti saattueen mukana Iwo Jimalle. Alus vältti 26. heinäkuuta tunnistamattoman sukellusveneen laukaiseman torpedon. Seuraavana päivänä alus saapui saattueen mukana Iwo Jimalle, mistä se aloitti paluumatkan 29. heinäkuuta saapuen Yokohamaan 1. elokuuta.


title: Ning Hai (1931)

text: Alus lähti 19. syyskuuta saattueen mukana. Yhdysvaltain laivaston sukellusvene "USS Shad" laukaisi 85 merimailia Hachiji Jimasta neljä Mark 23 -torpedoa, joista kolme osui "Isojimaan". Alus upposi, mutta henkilötappiot eivät ole tiedossa lukuun ottamatta päällikön kaatumista. Alus poistettiin alusluettelosta 10. marraskuuta.


title: Ping Hai (1935)

text: Ping Hai () oli Kiinan laivaston Ning Hai -luokan kevyt risteilijä toisessa Kiinan-Japanin sodassa.


title: Ping Hai (1935)

text: Alus tilattiin Kiangnan Dock and Engineering Worksiltä. Sen köli laskettiin 28. kesäkuuta 1931. Mukdenin välikohtaus 18. syyskuuta 1931 ja tammikuun 28. päivän välikohtaus 28. tammikuuta – 3. maaliskuuta 1932 hidastivat rakennustöitä. Japani keskeytti ensin tavarantoimitukset ja lopulta japanilaiset avustajat poistuivat Kiinasta. Alus piti laskea vesille 10. lokakuuta 1933, mutta se laskettiin lopulta vesille 28. syyskuuta 1935 saksalaisten avustamana. Alus otettiin palvelukseen 18. kesäkuuta 1936.


title: Ping Hai (1935)

text: Alukselta puuttuivat lentokoneen vaatimat tilat, ja sen propulsiojärjestelmä oli heikompitehoinen. Aluksen ilmatorjuntajärjestelmänä oli sisaraluksesta poiketen saksalainen 88 millimetrin tykit, koska Japani ei toimittanut alun perin suunniteltuja aseita alukselle.


title: Ping Hai (1935)

text: Alus oli Kiinan tasavallan laivaston lippulaivana huhtikuusta 1937 alkaen. Toisen Kiinan-Japanin sodan alettua se oli laivastonsa merkittävimpänä aluksena keisarillisen Japanin laivaston ilmavoimien kohteena Shanghain taistelun alettua. Japanin hyökätessä Kiangyin linnoitukseen, joka valvoi Jangtse-jokea Nankingin lähistöllä. Alus upposi 23. syyskuuta sisaraluksensa kanssa Kagalta ja Shanghain ympäristön kentiltä nousseiden koneiden ilmahyökkäyksissä.


title: Ping Hai (1935)

text: Vuonna 1938 Japani nosti aluksen, koska se ei ollut pahoin ruostunut jokivedessä. Alus luovutettiin Wang Jong-Wein johtamalle laivastolle, mutta lopulta se päätettiin pitää keisarillisen Japanin laivastolla. Alus hinattiin Saseboon, jossa se varustettiin ensin majoitustilaksi nimellä "Mishima" ja lopulta saattajaksi nimellä "Yasoshima" 10. kesäkuuta 1944. Alus luokiteltiin ensin rannikkovartiolaivaksi ja sitten saattajaksi. Alukselta poistettiin kaikki risteilijän aseistus ja se varustettiin tutkalla ja tavanomaisin japanilaisin kaksitoimisin tykein sekä ilmatorjunta-asein.


title: Ping Hai (1935)

text: "Yasoshima" aloitti taistelutehtävät 25. syyskuuta 1944 osallistuen Leytenlahden taisteluun. Sen jälkeen se suojasi saattueita. Lentotukialus "USS Ticonderogalta" ja "USS Langleyltä" nousseet lentokoneet yllättivät "Yasoshiman" suojaaman kahden kauppa-aluksen saattueen Luzonin länsipuolella. Lentokoneet upottivat kaikki kolme alusta 25. marraskuuta 1944.


title: Loser (Beckin kappale)

text: Loser on yhdysvaltalaisen vaihtoehtorock-muusikko Beckin single. Se julkaistiin 8. maaliskuuta 1993, ja sen on kirjoittanut Beck ja tuottaja Karl Stephenson, jotka myös tuottivat laulun Tom Rothrockin kanssa. Kappale nousi nopeasti suosituksi ja 10. sijalle Yhdysvaltain Billboard Hot 100-listalle huhtikuussa 1994, ollen Beckin ensimmäinen suuri listahitti.


title: Loser (Beckin kappale)

text: 'Loser' on myös mukana Beckin albumilla 'Mellow Gold". Kappale on myynyt kultalevyn verran Australiassa, Uudessa Seelannissa ja Yhdysvalloissa.


title: Loser (Beckin kappale)

text: Vaikka kappale yleensä luokitellaan vaihtoehtorockiksi, siinä on vaikutteita bluesista, hip hopista, and folk-musiikista.


title: Loser (Beckin kappale)

text: 'Loserista' on tehty useita lainakappaleita eli covereita. Ruotsalainen suomalaissyntyinen muusikko Markoolio on samplannut kappaleen kuoro-osuuden erääseen kappaleeseensa.


title: Espanjan vesipallomaajoukkue

text: Espanjan vesipallomaajoukkue edustaa Espanjaa vesipallon miesten maajoukkuekilpailuissa.


title: Espanjan vesipallomaajoukkue

text:
Espanja voitti olympiakultaa Atlantassa 1996. Kukistettuaan välieräottelussa Unkarin maalein 7–6 se voitti loppuottelssa Kroatian 7–5. Barcelonassa 1992 Espanja saavutti hopeaa. Se voitti välierässä Yhdysvallat 6–4, mutta hävisi loppuottelussa Italialle 8–9.
Lähde: Sports-reference.com
Espanja voitti maailmanmestaruuden Perthissä 1998 kukistettuaan loppuottelussa Unkarin 6–4 ja Fukuokassa 2001, jolloin voitti finaalissa Serbia ja Montenegron 4–2. MM-hopeaa Espanja saavutti Perthissä 1991, Roomassa 1994 ja Roomassa 2009 sekä MM-pronssia Melbournessa 2007.


title: Espanjan vesipallomaajoukkue

text: EM-kilpailuissa Espanja on saanut hopeaa Ateenassa 1991 sekä pronssia Roomassa 1983, Sheffieldissä 1993 ja Belgradissa 2006.


title: Espanjan vesipallomaajoukkue

text: Espanja on sijoittunut maailmanliigassa toiseksi 2002, 2006 ja 2012. Maailmancupissa joukkue oli kolmas 1985, 1991, 1999, 2006 ja 2010. Välimeren kilpailuissa Espanja on saavuttanut kultaa 1951, 2001 ja 2005, hopeaa 1983, 1987, 2009 ja 2013 sekä pronssia 1955, 1967, 1971, 1975, 1979 ja 1997.


title: Katori (1939)

text: Katori () oli Keisarillisen Japanin laivaston Katori-luokan kevyt risteilijä toisessa maailmansodassa.


title: Kashima (1939)

text: Kashima () oli Keisarillisen Japanin laivaston Katori-luokan kevyt risteilijä toisessa maailmansodassa.


title: Kashii (1940)

text: Kashii () oli keisarillisen Japanin laivaston Katori-luokan kevyt risteilijä toisessa maailmansodassa.


title: Kashii (1940)

text: Alus tilattiin Mitsubishin Yokohaman telakalta. Sen köli laskettiin 4. lokakuuta 1939 ja alus laskettiin vesille 15. lokakuuta 1940. Alus otettiin palvelukseen 15. heinäkuuta 1941.


title: Kashii (1940)

text: Alus upotettiin 12. tammikuuta 1945.


title: Rakennusakustiikka

text: Rakennusakustiikka jaetaan kahteen osa-alueeseen. Rakennusakustiikkaan ja huoneakustiikkaan. Huoneakustiikassa tyydytään tarkastelemaan äänen kulkeutumista huoneen sisällä. Huoneakustiikalla on käytännön merkitystä esimerkiksi oman kotiteatterin rakentamisen yhteydessä. Rakennusakustiikka käsitetään laajempana terminä, jossa tarkastellaan äänen etenemistä tilojen välillä. Esimerkkinä vierekkäisten huoneistojen välisen äänen eteneminen kuuluu selvästi rakennusakustiikan tutkimusalaan.


title: Rakennusakustiikka

text: Rakennusakusiikan suunnittelu tehdään alan ammattilaisten toimesta. Pääosin riittävänä pohjatutkintona on Rakennustekniikan Insinöörin (AMK) tutkinto. Periaatteena rakennesuunnittelijan tulee noudattaa voimassa olevia määräyksiä ja ohjeita rakennuksen ääneneristyksestä. Rakennusakustiikka on mahdollista opiskella tarkemmin esimerkiksi Tampereen Teknillisin Yliopiston yhteydessä.


title: Rakennusakustiikka

text: Huoneakustiikalla koskee äänen heijastumista, vaimenemista, etenemistä ja muuta käyttäytymistä saman tilan sisällä. [1] http://rakennusakustiikka.fi/Rakennusakustiikka.html - Rakennusakustiikka -sivusto


title: Rakennusakustiikka

text: [2] http://www.finlex.fi/data/normit/1917-c1.pdf - Ääneneristys ja meluntorjunta rakennuksessa


title: Rakennusakustiikka

text: [3] http://www.tut.fi/fi/tietoa-yliopistosta/laitokset/rakennustekniikka/tutkimus/rakennetekniikka/rakennusakustikka/index.htm - TTY


title: Voimansiirtoyksikkö

text: Voimansiirtoyksikkö (eng. Power Transfer Unit, lyh. PTU) on useimmissa moderneissa lentokoneissa käytettävä hydrauliikan osa, joka siirtää ja tasaa voimaa lentokoneen hydrauliikkajärjestelmien välillä.


title: Haight-Ashbury

text: Haight-Ashbury on alue San Franciscossa, Kaliforniassa. Se on saanut nimensä kahden kadun, Haight Streetin ja Ashbury Streetin risteyksestä.


title: Haight-Ashbury

text: Se on tunnettu paikkana jossa hippiliike syntyi noin vuosina 1965–66.


title: Aepisaurus

text: Aepisaurus (”Korkea lisko”) oli keskiliitukaudella noin 113 miljoonaa vuotta sitten elänyt dinosaurussuku. "Aepisaurus" kuului sauropodeihin, ja se oli kasvinsyöjä. "Aepisaurus" on yksi väärinkirjoitetuimpia dinosauruksen nimiä. "Aepisauruksen" pituus oli 17 metriä.


title: Aepisaurus

text: "Aepisauruksesta" on löydetty vain yksi, noin metrin mittainen olkaluu. Se on löydetty Ranskasta. Tosin tämä ainoa fossiili on kadonnut.


title: Koripallon Mestarien liiga 2016–2017

text: Koripallon Mestarien liigan kausi 2016–2017 oli sarjan historian ensimmäinen. Sarjaan osallistui karsinta mukaan lukien 52 joukkuetta 31 maasta.


title: Koripallon Mestarien liiga 2016–2017

text: Sarja perustettiin urheilullisiin saavutuksiin pohjautuvaksi ja vastaiskuksi yksityisomisteisille Euroliigalle ja Eurocupille.


title: Koripallon Mestarien liiga 2016–2017

text: Karsintavaiheeseen kuului kaksi kaksiosaista kierrosta, joiden häviäjät jatkoivat euro-otteluitaan FIBA Europe Cupin lohkovaiheessa. Karsinnan läpäisseet kahdeksan joukkuetta pelasivat Mestareiden liigan alkulohkovaiheessa muiden 32 joukkueen kanssa. Alkulohkovaihe pelattiin viidessä kahdeksan joukkueen lohkossa. Alkulohkoissa kuudensiksi ja seitsemänsiksi sijoittuneet joukkueet jatkoivat euro-otteluitaan FIBA Europe Cupin pudotuspelivaiheesta. Alkulohkojen kaksi parasta joukkuetta etenivät suoraan pudotuspelien toiselle kierrokselle, kun taas lohkojensa kolmansiksi, neljänsiksi ja osa viidensiksi sijoittuneista etenivät pudotuspelien ensimmäiselle kierrokselle. Puolivälierät pelattiin maaliskuussa 2017 kaksiosaisina. Välierät ja loppuottelu pelattiin ns. final four -turnauksena huhtikuussa 2017.


title: Koripallon Mestarien liiga 2016–2017

text: Sarjaan osallistujat varmistuivat lopullisessa muodossaan elokuussa 2016. Suoria lohkovaiheen paikkoja myönnettiin Ranskalle neljä ja Italialle, Saksalle, Kreikalle ja Turkille kolme kappaletta. Myös Belgian, Tšekin ja Israelin mestarit pääsivät suoraan lohkovaiheeseen.Karsintakierrosten alkuperäiset otteluparit arvottiin 21. heinäkuuta 2016. Ensimmäinen osaottelu pelattiin ensin mainitun joukkueen kotona.


title: Koripallon Mestarien liiga 2016–2017

text: Ensimmäinen osaottelu pelattiin ensin mainitun joukkueen kotona.


title: Kloorietyyni

text: Kloorietyyni eli klooriasetyleeni (CHCl) on kloorattuihin alkyyneihin kuuluva orgaaninen yhdiste. Yhdiste on suhteellisen pysymätöntä ja myrkyllistä kaasua.


title: Kloorietyyni

text: Huoneenlämpötilassa kloorietyyni on väritöntä ja voimakkaan pahanhajuista kaasua. Se ei liukene veteen, mutta liukenee vähäisessä määrin etanoliin. Yhdiste on ilmassa äärimmäisen helposti syttyvää ja räjähtävää ja on stabiilia vain suojakaasun alaisuudessa pimeässä. Se on myrkyllistä ja ärsyttää hyvin voimakkaasti hengitysteitä.


title: Kloorietyyni

text: Kloorietyyniä on havaittu huomattavia määriä vulkaanisissa kaasuissa muun muassa Etnalta, Vulcanolta ja Satsuma-Iwojima-tulivuorelta. Lisäksi sitä on havaittu muodostuvan maaperässä abioottisissa olosuhteissa katekolista niin kusutulla Fenton-reaktiolla Fe-ionien katalysoimana. Kloorietyyniä voidaan valmistaa synteettisesti 1,2-dikloorieteenin ja natriumhydroksidin etanoliliuoksen välisellä reaktiolla elohopeasyanidin läsnä ollessa. Sitä muodostuu myös kuumennettaessa diklooriakryylihappoa.


title: Kuplapallo

text: Kuplapallo () on jalkapalloa muistuttava urheilulaji, jossa pelaajilla on suojanaan läpinäkyvä, ilmatäytteinen kupla-asu. Kupla ulottuu pelaajan pään yläpuolelta aina polviin saakka. Kuplapalloa pelataan kesäisin jalkapallokentillä ja puistoissa, talvisin liikuntahalleissa. Kuplapallosta on muutamassa vuodessa tullut suosittu aktiviteetti esimerkiksi polttareihin ja yritysten työhyvinvointipäiviin.


title: Kuplapallo

text: Kuplapalloa pelataan useimmiten 4–5 henkilön joukkueissa. Pelin alussa joukkueet seisovat omilla maaliviivoillaan, ja pillin vihellyksestä pelaajat lähtevät tavoittelemaan keskellä kenttää olevaa palloa. Pelissä törmääminen ja taklaaminen on sallittua.


title: Kuplapallo

text: Ensimmäisenä kuplapallon toi Suomeen Kuplapallo.fi vuonna 2014, minkä jälkeen kuplapalloa järjestäviä yrityksiä on ilmaantunut kaikkiin suurimpiin kaupunkeihin. Kuplapallo tunnetaan eri kaupungeissa eri nimillä: esimerkiksi kuplajalkapallo, superfutis, kuplafutis, kontaktifutis ja zorb-jalkapallo.


title: Kuplapallo

text: Kuplafutis on lähtöisin Norjasta vaikka itse kuplapallon ovat kehittäneet tanskalaiset. Laji tuli suuren yleisön tietoisuuteen joulukuussa 2011 norjalaisen viihdeohjelman kautta, joka laittoi kaksi paikallista jalkapallojoukkuetta pelaamaan vastakkain juontajien selostaessa peliä. Video levisi YouTubessa ympäri maailmaa ja moni nykyään toimiva kuplafutisyritys on saanut ensimmäisen inspiraationsa kyseisestä videosta.


title: Kuplapallo

text: Lajin ensimmäisiä MM-kisoja yritettiin järjestää jo vuonna 2016 Thaimaassa kansainvälisen kuplafutisliiton toimesta yhdessä isäntämaan järjestäjien kanssa. Valitettavasti isäntämaa ei onnistunut löytämään riittävästi sponsoreita tapahtuman järjestämiseksi, jonka vuoksi ensimmäiset kuplafutiksen MM-kisat eivät toteutuneet. Seuraavaksi Intia otti vastuulleen MM-kisojen järjestämisen ja ennakoitu aika MM-kisoille oli tammikuu 2018 mutta sama tarina toistui Intiassakin. Englannissa asiaan kyllästyttiin ja päätettiin järjestää omat MM-kisat Lontoossa 19. toukokuuta 2018. Valitettavasti myöhemmin selvisi, että prinssi Harryn ja Meghan Marklen häät järjestetään samana päivänä, jolloin MM-kisat piti siirtää viikkoa aikaisemmaksi (12. toukokuuta 2018). Vielä on epävarmaa, toteutuvatko MM-kisat, sillä joukkueet olivat ehtineet varata jo lennot ja hotellin alkuperäiselle päivälle. Suomen edustajana kansainvälisessä kuplafutisliitossa toimii Kevin Kluszewski.


title: Kuplapallo

text: Impivaaran Jalkapallohallissa järjestettiin 1. tammikuuta 2016 Suomen MM-karsinta. Sen voitti Physiocatdolls-niminen joukkue.


title: Kuplapallo

text: Alkuperäiset kuplapallot valmistetaan edelleen Tanskassa TPU-muovista. Lajin suosion kasvaessa markkinoille on ilmestynyt monia kiinalaisia valmistajia, jotka valmistavat huomattavasti halvempaan hintaan omia versioita kuplapalloista. Kiinassa valmistetut kuplapallot valmistetaan yleensä PVC-muovista, joka ei kestä samalla tavalla taklauksia kuin TPU-valmisteiset kuplapallot. Suomessa vain 5 yritystä, jotka käyttävät alkuperäisiä kuplapalloja.


title: Kuplapallo

text: Kuplafutis on tullut esille Suomessa muun muassa Mertaranta ja Legendat -ohjelmassa esitetyn jakson myötä sekä amerikkalaissarjassa "Shark Tank" -ohjelmassa. Suomessa on tällä hetkellä noin 30 kuplafutisyritystä. Sen lisäksi, että lajia pelataan polttareissa ja tyky-päivissä, on sen urheilullista ja kilpailullista puolta pyritty edistämään kehittämällä kerho- ja turnaustoimintaa. Vuonna 2017 Suomessa pyöri neljä kerhoa (Turussa kaksi, Espoossa yksi, Kirkkonummessa yksi). Lisäksi Raumalla lapset pääsevät viikottain pelaamaan kuplafutista Iirolandiassa.


title: Kuplapallo

text: Suomessa on pyörinyt kahtena vuotena Kuplaliiga, mutta vähäisen osallistumismäärän takia on Kuplaliigan toiminta laitettu tauolle, kunnes laji saa merkittävämmän harrastajamäärän. Suomessa järjestetään vuosittain kuplafutisturnauksia, joista isoin on Turussa järjestettävä opiskelijoiden kuplafutisturnaus. Vuonna 2017 turnaukseen osallistui 36 joukkuetta. Turnausta isännöi Båltsit yhdessä CampusSportin kanssa.


title: Granville

text:
Granville on kunta Ranskassa Manchen departementissa Normandian alueella. Se sijaitsee Cotentin niemimaalla Englannin kanaalin rannikolla.
Granvillen satama on merkittävä purjehdussatama ja matkailu kunnan tärkeimpiä elinkeinoja. Matkailijoita houkuttelemaan on kaupunkiin rakennettu kasino. Myös Granvillen kalasatama on merkittävä. Alueen vesiltä pyydetään kampasimpukoita, simpukoita, meribrasseja, makrilleja, merianturoita, piikkikampeloita, mustekaloja, hummeria ja katkarapuja. Näiden lisäksi paikalliset kalastusalukset pyytävät turskaa Newfoundlandista.


title: Granville

text: Kaupungin historiallisia nähtävyyksiä on kirkko "Notre-Dame du Cap Lihou", joka sai nykyisen asunsa 1700-luvulla. Kaupungissa on Christian Dior-museo, joka on perustettu hänen lapsuuden aikaiseen asuntoon


title: Matalan kynnyksen palvelut

text: Matalan kynnyksen palvelut ovat anonyymejä helppoja tuen- ja avunsaantimahdollisuuksia. Ne saattavat toimia vapaaehtoisvoimin tai virallisia kanavia pitkin.


title: Matalan kynnyksen palvelut

text: Matalalla kynnyksellä tarkoitetaan sitä että asiakkaalta ei vaadita erityisesti mitään (esim. maksua, sitoutumista, henkilöllisyyden ilmoittamista tai työpanosta), mutta voidaan tarjota erilaisia apu-, tuki- tai toiminta-mahdollisuuksia. Yleensä apua ja tukitoimia tarjotaan ainakin joidenkin perustarpeiden esim. majoitus, ruoka tai vaatetus muodossa ilmaiseksi. Tällä pyritään mahdollistamaan sellaisten henkilöiden saaminen palveluille, jotka eivät muissa paikoissa jostain syystä pysty tai halua olla mukana.


title: Britannian ePrix 2016

text: Britannian ePrix 2016 eli 2016 London ePrix ajettiin kahdesti 2. ja 3. heinäkuuta Lontoossa, Iso-Britanniassa Battersea Parkin katuradalla, jotka molemmat voitti Nicolas Prost Sébastien Buemin voittaessa Formula E -mestaruuden Lucas di Grassin kanssa tapahtuneesta kisakolarista huolimatta. Osakilpailut päättivät Formula E -sarjan kauden 2015–2016.


title: Anna-Maria Osipow

text:
Anna-Maria Ruija Sätene Osipow, o.s. Virtasalo (s. 25. heinäkuuta 1935 Sortavala) on suomalainen keramiikkataiteilija ja kuvanveistäjä.
Osipowin vanhemmat olivat sotilasmestari Kalervo Virtasalo ja Maire Kaarina Hämäläinen. Hän opiskeli keramiikkaa Taideteollisessa oppilaitoksessa Elsa Eleniuksen oppilaana, mutta oli jo sitä ennen 1955-1956 suorittanut Taideteollisen ammattikoulun koristemaalauslinjan. Hän on opiskellut myös pariisilaisessa keramiikka-ateljeessa. Omaa työhuonetta Osipow on pitänyt vuodesta 1962, kansainvälisiin näyttelyihin hän on osallistunut vuodesta 1967. Taiteilijana Osipow on tehnyt sekä abstrakteja että esittäviä teoksia, mutta usein jälkimmäisiäkin liioitellen tai esimerkiksi esineitä inhimillistäen. Osaa teoksista voi pitää surrealistisina. Osipow on toteuttanut keramiikkataideteoksia myös julkisiin tiloihin, ensimmäisen julkisen keramiikkareliefinsä hän toteutti Keravan kaupungille jo 1978, mutta varsinaisesti hänen laajempi julkisiin tiloihin suunnattu tuotantonsa alkoi 1984, kun hän toteutti "Elämän virta" -nimisen teoksen Matteuksenkirkkoon Vartiokylään.


title: Anna-Maria Osipow

text: Osipow sai Helsingin kaupungin reliefikilpailun 3. palkinnon 1968 ja Lahden julistebiennaalin 1. palkinnon 1975, valtion 15-vuotinen taiteilija-apuraha hänelle myönnettiin 1986. Suomen Taideyhdistys myönsi Osipowille tunnustuspalkinnon merkittävästä elämäntyöstä vuonna 2005. Hän on myös Suomen Kuvanveistäjäliiton kunniajäsen.


title: Anna-Maria Osipow

text: Osipow oli naimisissa vuodesta 1961 taidemaalari, näyttelijä Paul Osipowin kanssa, mutta avioliitto päättyi eroon 21 vuoden jälkeen.


title: Inni Siegberg

text: Inkeri (Inni) Siegberg (19. joulukuuta 1892 Hämeenlinna – 20. huhtikuuta 1965) oli suomalainen Marraskuun ryhmään kuulunut taidemaalari.


title: Inni Siegberg

text: Siegbergin äiti oli Hanna Victoria Siegberg, taiteilijan isä, lehtori Arthur J. Siegberg, hänen poikiaan olivat Aarno Ragnar ja Arvid Ekelund.


title: Inni Siegberg

text: Siegberg opiskeli Suomen Taideyhdistyksen piirustuskoulussa vuosina 1912–1915. Hän osallistui Suomen Taiteilijain näyttelyihin vuosien 1914 ja 1957 välillä sekä Suomen Taideakatemian kolmevuotisnäyttelyyn 1956. Hänen töitään oli näytteillä Moskovassa 1917, Kööpenhaminassa 1919, Tukholmassa ja Oslossa 1929, Moskovassa 1934, Riiassa ja Pariisissa 1935, Oslossa 1946 sekä Tukholmassa 1947 ja 1949. Siegberg sai valtion taiteilijaeläkkeen 1960.


title: Inni Siegberg

text: Siegberg oli naimisissa vuodesta 1918 taidemaalari Ragnar Ekelundin kanssa. Liitto päättyi avioeroon 1930-luvulla. Heidän poikansa oli arkkitehti Arvid Ekelund (1926–2002).


title: Jukajärven linjavaihde

text:
Jukajärvi ("Jkj", ratakm 637+037) on lakkautettu rautatieliikennepaikka Joensuun Kiihtelyvaarassa, Ilomantsin radalla Särkivaaran alueella.
Tämä rautatieliikennepaikka avattiin 15. marraskuuta 1957 tavaraliikenteelle, matkustajaliikenne lopetettiin 01. joulukuuta 1969 ja liikennepaikka linjavaihteena lakkautettiin 26. toukokuuta 1974.
Linjanvaihteen hieman laajennettu, v. 1953 rakennettu vahtitupa sivurakennuksineen ovat edelleen pystyssä, tosin resiinavaja ja vaihdekoju on purettu.


title: Jukajärven linjavaihde

text:
Jukajärven uudempi rautatieliikennepaikka sijaitsi 31. joulukuuta 2005 saakka kilometrillä 637+376 ja nykyinen lukema on 637+876.
Tämä linjanvaihde lakkautettiin 09.syyskuuta 2010 ja entisellä linjanvaihteella on risteysmerkeillä varustettu tasoristeys nimeltään Särkivaarantie.


title: Tala svenska eller dö

text: Tala svenska eller dö on suomenruotsalaisen hardcore punk -yhtye Bob Malmströmin esikoisalbumi, joka julkaistiin vuonna 2011 levymerkillä Spinefarm Records.


title: Tala svenska eller dö

text: Imperiumin Tuomo Hohtari antoi albumille arvosanan 8–, kehuen yhtyeen ja erityisesti laulaja Carolus Aminoffin ilmaisua. Albumi on yllätyksetön ja pysyy perinteisen hardcore punkin raameissa, vaikkakin lisäarvoa tuovat punkille epätyypillinen avoin oikeistolaisuus sekä suomenruotsalaisuuden kliseiden ja stereotypioiden taidokas käyttö sanoituksissa.


title: Anders Torpell

text: Anders Edvard Torpell (28. toukokuuta 1892 Helsinki – 1. maaliskuuta 1964) oli suomalainen taidemaalari.


title: Anders Torpell

text: Torpell opiskeli Taideteollisessa keskuskoulussa 1912–1915, Suomen Taideyhdistyksen piirustuskoulussa 1917 ja Helsingin yliopiston piirustussalissa 1918. Hän osallistui Suomen Taiteilijain näyttelyihin vuosina 1915, 1919, 1922 ja 1923. Torpell toimi ammatti- ja koristemaalarina.


title: Punkens framtid

text: Punkens framtid on suomenruotsalaisen hardcore punk -yhtye Bob Malmströmin toinen studioalbumi. Se julkaistiin 19. huhtikuuta 2013 levymerkillä Playground Music. Albumin tekoon osallistunut henkilökunta koostui väitetysti ainoastaan suomenruotsalaisista henkilöistä.


title: Punkens framtid

text: Albumi sai erinomaisen vastaanoton. Toisen hardcoreyhtye Rytmihäiriön basisti Antti Kiiski antoi Rumbassa albumille täydet viisi tähteä, sanoen sen olevan esikoisjulkaisua monipuolisempi kokonaisuus, antaen tunnustusta molemmille yhtyeille ominaiselle tyylille tehdä provokatiivisia kappaleita muista välittämättä. Kaaoszinen Jarmo Hänninen antoi albumille täydet kymmenen pistettä, ylistäen sen tuotantoa ja kokoamista, nostaen Punkens framtidin yhdeksi alkuvuoden 2013 parhaimmista musiikkijulkaisuista. Soundin arviossa albumi saa tunnustusta musiikillisesti jämäkkänä julkaisuna, koska yhtyeen vitsit eivät naurata eivätkä provosoivat sanoitukset ärsytä kuuntelijaa.


title: Eléni Fouréira

text: Eléni Fouréira (, oikea nimi Entela Fureraj, s. 7. maaliskuuta 1987 Fier, Albania) on kreikanalbanialainen laulaja, muotisuunnittelija ja näyttelijä. Hän edusti Kyprosta vuoden 2018 Eurovision laulukilpailussa kappaleella "Fuego".


title: Eléni Fouréira

text: Eléni Fouréira syntyi 7. maaliskuuta 1987 Fierissä Albaniassa Marjeta ja Kristaq Furerajin perheeseen. Hänen oikea nimensä on Entela Fureraj. Ennen laulajanuraansa Fouréira oli kiinnostunut muotisuunnittelusta äitinsä innostamana, sillä hänen äitinsä työskenteli alalla. Hän asui lapsena Suur-Ateenan Kallithéassa. Hänellä on kolme siskoa ja yksi veli. Nuoresta lähtien hän oli kuitenkin soittanut kitaraa ja työskenteli kolme vuotta teatterissa. Ennen soolouraansa hän oli osa tyttöbändiä "Mystique".


title: Eléni Fouréira

text: Fouréira osallistui Kreikan euroviisukarsintoihin vuonna 2010 Mános Pyrovolákisin kanssa kappaleella ”Kivotós tou Nóe” (”Noaan arkki”). Hän tuli toiseksi Giórgos Alkaíos & Friends -ryhmän kappaleen ”OPA!” jälkeen. Toukokuussa 2010 Fouréira lauloi kreikankielisen version ”Chika Bomb” -kappaleesta yhteistyössä Dan Balanin kanssa Mad Video Music Awardseissa. Marraskuussa hän osallistui hyväntekeväisyysohjelmaan "Just the Two of Us" yhdessä Panagiótis Petrákisin kanssa ja voitti. Toukokuussa 2011 laulaja esiintyi Mad Video Music Awardseissa ja lauloi kreikankielisen version kappaleesta ”Play with Me”. Lisäksi hän sai kaksi palkintoa, sarjoissa Paras uusi artisti ja Vuoden seksikäs musiikkivideo.


title: Eléni Fouréira

text: Helmikuussa 2012 Fouréira esiintyi toisessa ”MadWalk; The Fashion Music Projectissa”, jossa hän esitti kappaleet ”Get the Party Started” ja ”All I Need” yhteistyössä Claydeen kanssa. Kesäkuussa 2012 Fouréira osallistui Mad Video Music Awards -palkintotilaisuuteen, jossa hän esitti kappaleen ”Fotiá” NEVMAn kanssa. Hän oli ehdolla neljään palkintoon ja voitti palkinnot parhaasta pop-musiikkivideosta sekä vuoden seksikkäästä musiikkivideosta. 22. kesäkuuta 2012 julkaistiin hänen ensimmäinen albuminsa "Ti poniró mou zitás".


title: Eléni Fouréira

text: Fouréira esitti Kreikan Euroviisukarsinnoissa vuonna 2013 Ruslanan kanssa kappaleen ”Wild Dances”. Huhtikuussa 2013 Fouréira oli mukana MadWalkissa, jossa hän esitti Britney Spearsin kappaleen ”Toxic” ja Bette Midlerin kappaleen ”To Deserve You”. Hän esiintyi myös Arouri-yhtyeen kanssa. Samana vuonna kesäkuussa hän esiintyi Mad Video Music Awardseissa ja esitti uuden kappaleensa ”Rantevoú sti paralía”. Hän teki myös yhteistyötä Pantelís Pantelídisin ja Stanin kanssa. Hän oli ehdolla neljässä kategoriassa ja voitti Muoti-ikoni musiikkivideossa -palkinnon. Hänen toinen albuminsa ”Ánemos agápis” julkaistiin 22. joulukuuta 2014.


title: Eléni Fouréira

text: Fouréira, Pantélis Pantelídis ja Melisses aloittivat huhtikuussa 2015 live-esitykset "Fantasiassa". 30. huhtikuuta hän esitti uuden kappaleensa ”Ladies” Mad Video Music Awardseissa. 16. toukokuuta hän kirjoitti sopimuksen Panik Recordsin kanssa. Kesäkuussa 2015 hän esitti uuden kappaleensa ”Pio dynatá”, joka on kreikkalainen versio ”Ladies”-kappaleesta.


title: Eléni Fouréira

text: 29. kesäkuuta 2015 Hän esitti kreikankielisen version vuoden 2015 euroviisujen Israelin kappaleesta ”Golden Boy”. Hän esiintyi myös Claydeen, Faydeen ja BO:n kanssa kappaleella ”Why / Habibi”.


title: Eléni Fouréira

text: Kesällä 2015 hän kävi kiertueella ympäri Kreikkaa. Lokakuusta 2015 asti Fouréira näytteli musikaalissa "Barbarella: The 80's Musical" Ívi Adámoun, Kaíti Garmpín, Ioánna Pilichoún ja Giánnis Chatzigeorgíoun kanssa. Hän esiintyi myös Teatro Music Hallissa Páolan ja Konstantínos Argyróksen kanssa.


title: Eléni Fouréira

text: Fouréira edusti Kyprosta vuoden 2018 Euroviisuissa kappaleella ”Fuego”. Hän sijoittui finaalissa toiseksi Netta Barzilain jälkeen. Tämä on Kyproksen paras viisusijoitus tähän mennessä.


title: Eléni Fouréira

text: Fouréiran syntyperä on epäselvä. Kun hän lauloi Mystique-yhtyeessä, häntä pidettiin brasilialaisena. Soolouran aloitettuaan Fouréiralla oli tapana ensimmäisissä haastatteluissa sanoa: ”Isäni on kotoisin Ateenasta ja äitini Ioánninasta. Minä synnyin ja kasvoin Ateenassa, mutta koska sukunimeni ei ole kreikkalainen, minulta usein kysytään syntyperääni. Sukunimeni ja perheeni alkuperä on Meksikosta. Kaikilla saa olla omat mielipiteensä, eikä siinä mitään. Juuri nyt elän unelmaani enkä halua mitään muuta”. Vaikka hänen väitetään olevan kotoisin Kreikasta, vuonna 2010 paljastui, että Fouréira oli hakemassa Kreikan kansalaisuutta, mikä sai epäilyksiä kreikkalaiset toimittajat epäluuloisiksi. Myöhemmin ilmeni, että hän ei ole Meksikosta vaan Albaniasta ja hänen oikea nimensä on Entela Fureraj. Fouréira sanoi toisessa haastattelussa vuonna 2010: ”Sukunimeni on meksikolainen. En ole koskaan sanonut, että olen sieltä. Isälläni on juuria siellä”. Vuonna 2011 kreikkalaisen NITRO-lehden haastattelussa hän sanoi: ”En ole Meksikosta tai mistään muualta. Olen Ateenasta. Jos nimeni olisi Eléni Papadopoúlou, kukaan ei kysyisi mitään. Puhutaan jostain muusta.”


title: Eléni Fouréira

text: 31. joulukuuta 2013 "To Proinón" haastattelussa hän sanoi: ”Minulta on jäänyt syntyperäni takia monenlaista tekemättä. On väärin, että pidetään haittana, että olen kotoisin toisesta maasta. En ymmärrä sitä. Siitä on puhuttu valtavasti mutta minulla ei ole mitään anteeksipyytäistä. Olen viettänyt täällä lapsuuteni, enkä osaa muita kieliä. Ketä kiinnostaa mistä olen kotoisin? Teen vain työtäni”. Toisessa haastattelussa hän sanoi: ”Toisia arvostellaan seksuaalisesta tai etnisestä suuntautumisesta, ei työstä. Salailin synnyinmaatani Albaniaa, koska kun menin levytysyhtiöihin ennen kuin menin Mystique-bändiin, siitä ei haluttu edes kuulla. Se oli heille tabu [...]. Kun olin pieni tyttö, en ymmärtänyt sitä, koska tunsin olevani kreikkalainen. En osaa muuta kieltä, olen käynyt koulunikin täällä. Siksi päätin, että mikään ei estä minua tekemästä mitä haluan eikä levittämästä viestiäni.”


title: Berndt Favorin

text: Berndt Alfred Favorin (26. kesäkuuta 1860 Kuusamo – 3. helmikuuta 1928) oli suomalainen taidemaalari.


title: Berndt Favorin

text:
Favorinin vanhemmat olivat Ruokolahden kappalainen Anders Abraham Favorin (1818–1879) ja Lovisa Ingman (1818–1888). Hänen sisariaan olivat taidemaalari Ellen Favorin ja suomentaja Hanna Favorin.
Favorin opiskeli Suomen Taideyhdistyksen piirustuskoulussa 1873–1882. Hän osallistui Suomen Taiteilijain näyttelyihin vuosina 1892, 1893, 1894, 1895, 1896 ja 1898.


title: Kejsarsnitt

text: Kejsarsnitt on suomenruotsalaisen hardcore punk -yhtye Bob Malmströmin EP-levy. Se julkaistiin 7" vinyylinä 14. elokuuta 2015 levymerkillä Playground Music yhteistyössä Elitbolagetin kanssa. Kappaleesta ”Jävla svenskar, jävla finnar” kuvattiin musiikkivideo.


title: Kejsarsnitt

text: Kaaoszinen Jyri Kinnari antoi albumille seitsemän pistettä kymmenestä, sanoen julkaisun olevan perinteistä, tasokasta Malmströmiä ilman varsinaista uudistumista.


title: Kourallinen lunta

text: Kourallinen lunta ("A Hatful of Rain") on Fred Zinnemannin ohjaama yhdysvaltalainen draamaelokuva vuodelta 1957. Nuoren aviomiehen morfiiniriippuvuudesta kertova elokuva perustuu Michael V. Gazzon samannimiseen näytelmään, josta käsikirjoituksen sovittivat hänen kanssaan Alfred Hayes ja Carl Foreman. Elokuvan pääosia näyttelevät Don Murray, Eva Marie Saint ja Anthony Franciosa. Elokuvan musiikin teki Bernard Herrmann.


title: Kourallinen lunta

text: John Pope vanhempi, suvun itsepäinen patriarkka, tulee New Yorkiin tapaamaan poikiaan Popea ja Johnnya (Murray ja Franciosa). Isä on pettynyt kun saa tietää pikkuveli Popen työskentelevän cocktailbaarin ovimiehenä. Johnnyn ongelma on morfiiniriippuvuus, jonka hän sai sotilassairaalassa haavoituttuaan Korean sodassa. Johnny on saanut Popelta lainaksi rahat, jotka tämä oli luvannut isälleen floridalaisen baarin ostamiseen. Johnny on velkaa huumevälittäjilleen, jotka lainaavat hänelle aseen ja käskevät ryöstää rahat jotka hän on heille velkaa. Vierotusoireista kärsivä Johnny kulkee aseineen öisillä kaduilla, muttei kykene aseelliseen ryöstöön. Myös Johnnyn avioliitto raskaana olevan nuorikkonsa (Saint) kanssa rakoilee. Vaimo epäilee poissaolevan tuntuista Johnnya uskottomuudesta. Pope yrittää viedä Johnnya hoitoon, mutta tämä yrittää hypätä liikkuvasta autosta. Popen pakottamana Johnny lopulta tunnustaa avioerolla uhkaavalle vaimolleen olevansa huumeriippuvainen, ja vaimo haluaakin pysyä hänen rinnallaan ja tukea häntä parantumisessaan.


title: Kourallinen lunta

text: "Kourallinen lunta" oli ehdolla parhaan draamaelokuvan Golden Globe -palkintoon. Anthony Franciosa oli pääosastaan ehdolla Oscarin ja Eva Marie Saint Golden Globen saajaksi.


title: Kourallinen lunta

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Troijan hävitys

text: Troijan hävitys () on vuonna 1911 valmistunut italialainen mykkäelokuva. Homeroksen "Iliaaseen" perustuvan elokuvan ovat ohjanneet Giovanni Pastrone ja Romano Luigi Borgnetto. Se oli yksi ensimmäisistä historiallisista suurelokuvista.


title: Troijan hävitys

text: Menelaoksen poissaollessa hänen vaimonsa Helena rakastuu Parikseen. Afrodite vie heidät simpukan muotoisilla vaunuillaan Troijaan. Menelaos kerää Kreikan sankarit ja lähtee hakemaan kostoa. Pariksen ja Helenan juhliessa kreikkalaiset kokoontuvat piirittämään kaupunkia. He rakentavat suuren puuhevosen ja teeskentelevät vetäytyvänsä. Troijalaiset raahaavat hevosen muuriensa sisälle, mutta yöllä siihen piiloutuneet kreikkalaiset alkavat polttaa ja ryöstää kaupunkia. Unestaan herätetyt Paris ja Helena yrittävät paeta, mutta kohtaavat Menelaoksen, joka tappaa miehen ja vie naisen mukanaan. Taustalla nähdään palava kaupunki.